Pelajar Gadai Nyawa Meniti Paip Menyeberangi Sungai

KOTA MARUDU: Lebih 30 murid sekolah rendah dan tadika bergadai nyawa setiap hari ke sekolah apabila terpaksa menyeberangi sungai berarus deras menggunakan saluran paip menghubungkan dua kampung di Kampung Muhang, di sini.

Meskipun laluan itu tidak selamat digunakan, penduduk tiada pilihan lain selain menunggu hujan berhenti dan arus sungai reda bagi membolehkan mereka menggunakan jambatan aras rendah (low level crossing) yang juga semakin uzur.

Penduduk Kampung Muhang, Zolin Majimun, 29, berkata, hujan berterusan menyebabkan jambatan aras rendah itu kerap ditenggelami air dan tidak boleh digunakan.

Katanya, jambatan yang dibina sejak berpuluh tahun itu juga rosak dan hanya kenderaan pacuan empat roda (4WD) yang boleh melaluinya manakala kenderaan rendah terpaksa diletakkan berhampiran sungai sebelum penduduk berjalan kaki sejauh dua kilometer ke kampung.

“Setiap kali jambatan itu ditenggelami air, penduduk terpaksa menggunakan saluran paip air graviti yang menghubungkan ke Kampung Jambutan Laya-laya.”

“Murid yang ditemani ibu bapa masing-masing akan memastikan mereka melalui saluran paip itu dengan selamat walaupun licin dan berdepan risiko bahaya,” katanya.

Menurutnya, yang bekerja sebagai peniaga di Kota Kinabalu, perkara itu sudah dialami sejak tahun 2005 sehingga kini.

“Setiap minggu saya akan pulang ke kampung sebanyak dua kali untuk mengambil bekalan buah-buahan dan sayur-sayuran dan sehingga kini, tiada pihak yang mengambil tindakan walaupun aduan dikemukakan kepada pihak berkaitan beberapa kali sebelum ini.”

“Dulu, pembetung di bawah jambatan aras rendah itu runtuh dan hanya kenderaan berat yang boleh melaluinya. Tetapi, setiap kali hujan berterusan, jambatan itu akan ditenggelami air dan penduduk tiada pilihan lain selain melalui saluran paip itu,” katanya.

Kampung Muhang terletak kira-kira 30 kilometer dari Pekan Kota Marudu itu mempunyai lebih 500 penduduk yang terdiri daripada petani, pekebun dan penoreh getah.

Murid sekolah di kampung itu perlu berjalan kaki sejauh dua kilometer dan menyeberangi sungai sebelum menyambung perjalanan sejauh lima kilometer ke Sekolah Kebangsaan (SK) Temuno, Teringai Darat Kota Marudu.

Difahamkan, kebanyakan pelajar sekolah menengah tinggal di asrama dan bersekolah di Sekolah Menengah Kebangsaan (SMK) Bengkongan, Kota Marudu manakala sebahagian penduduk ada yang bekerja di luar kampung.


Polis Tahan Warga Kanada Dipercayai Cabul Warga Australia Dalam Bas Ekspres

BELURAN, 4 Okt: Polis menahan seorang lelaki warga Kanada berumur 69 tahun, dipercayai mencabul kehormatan seorang wanita warga Australia, dalam sebuah bas ekspres di Telupid dekat sini pada Rabu (2 Okt) lepas.

Ketua Polis Daerah Beluran Supt Kasim Muda berkata kejadian dikatakan berlaku kira-kira 1.47 pagi, ketika mangsa berumur 21 tahun duduk bersebelahan suspek dalam bas itu, semasa dalam perjalanan dari Kota Kinabalu ke Sandakan.

Katanya mangsa menyedari perbuatan suspek, apabila suspek dikatakan memasukkan tangan ke dalam pakaian mangsa.

“Mangsa menyedari suspek telah meraba bahagian paha mangsa dan telah menyentuh pakaian dalam mangsa.

“Mangsa kemudiannya bertindak dengan memarahi suspek atas perbuatan yang telah dilakukan dan telah berlaku kekecohan, sebelum pemandu bas menukarkan tempat duduk suspek,” katanya dalam kenyataan di sini hari ini.

Menurutnya, suspek diserahkan kepada polis dan telah dituduh di mahkamah majistret di bawah Seksyen 354 Kanun Keseksaan, namun membuat pengakuan tidak bersalah.

Kes akan dibicarakan pada 5 Nov depan.


TERKINI : Berita Gembira, Kerajaan Benar Keluar Simpanan KWSP RM10,000

KUALA LUMPUR : Kerajaan hari ini mengumumkan berita gembira apabila bersetuju membenarkan pengeluaran khas Kumpulan Wang Simpanan Pekerja (KWSP) sebanyak RM10,000.

Perdana Menteri Datuk Seri Ismail Sabri Yaakob berkata, walaupun keputusan yang sukar kerana membabitkan simpanan hari tua rakyat dan pengeluaran khas ini adalah jalan tengah dalam mengimbangi antara keperluan mendesak hari ini dan simpanan masa hadapan.

“Kerajaan sebelum ini membenarkan pengeluaran caruman KWSP melalui tiga skim iaitu i-Lestari, i-Sinar dan i-Citra berjumlah RM101 bilion membabitkan 7.34 juta pencarum sejak pandemik Covid-19 melanda negara dua tahun lalu.

“Berdasarkan dapatan kajian dan penelitian secara menyeluruh dalam fasa pemulihan selepas pandemik ini, ada dalam kalangan Keluarga Malaysia yang masih terkesan dari segi ekonomi, hilang pendapatan dan sedang membina semula kehidupan,” katanya dalam sidang media khas hari ini.

Katanya, kerajaan mendengar, mengkaji dan meneliti permintaan daripada semua pihak untuk mengeluarkan caruman KWSP.

“Justeru itu, pada hari ini kerajaan bersetuju membenarkan pengeluaran khas KWSP sebanyak RM10,000.

“Penjelasan lanjut mengenai pengeluaran khas ini akan dibuat oleh Kementerian Kewangan dan KWSP,” katanya.

Menurutnya, walaupun kerajaan memberikan kebenaran untuk pengeluaran khas KWSP ini, namun beliau merayu kepada pencarum supaya mengekalkan simpanan mereka kecuali keadaan benar-benar mendesak.

“Saya berharap para pencarum membuat pertimbangan yang sewajarnya sebelum melakukan pengeluaran, demi masa depan,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Siasat Pihak Cuba Beli ADUN Kerajaan Sabah – Shafie

KOTA KINABALU: Presiden Parti Warisan Sabah (Warisan) Datuk Seri Panglima Mohd Shafie Apdal mahu siasatan secara menyeluruh dilakukan terhadap tindakan pihak tertentu yang mengganggu gugat ketenteraman Ahli Dewan Undangan Negeri (ADUN) kerajaan Sabah.

Beliau berkata, laporan polis telah dibuat dan diharap siasatan terperinci akan dilakukan bagi mengenal pasti siapa yang menghantar mereka, siapa yang menyuruh mereka untuk mendesak serta mengugut wakil rakyat kerajaan.

Katanya, ada ADUN yang ditemui pihak tertentu, malah ada yang masuk dalam rumah. Kalau mahu masuk dalam rumah sekali pun, kena ada waran yang sah untuk mengetahui tujuannya. Perkara ini bukan berlaku sekali sahaja, ia sudah berulang kali dan ini menggangu gugat ketenteraman individu.

“Dikatakan ada orang jumpa Yang Berhomat (YB) kerajaan. Wakil siapa dia? Siapa dia yang jumpa YB itu adakah mereka ini mahu membentu kerajaan atau mahu menjadi Ketua Menteri, mahu jadi kerajaan pemerintah. Saya yakin ada pihak lain dibelakang mereka ini,” katanya.

Mohd Shafie, yang juga Ketua Menteri berkata, negara ini mempunyai undang-undang dan tindakan menggangu gugat ketenteraman wakil rakyat sehingga datang ke rumah mereka perlu disiasat dan tidak boleh dibiarkan begitu sahaja.

“Keadaan ini boleh menjejaskan ketenteraman keadaa di peringkat negeri dan juga negara. Jika wakil rakyat itu redha untuk beralih sokongan, tiada masalah kerana kita juga tidak mahu memaksa. Macam Limus Jury dan James Ratib mahu masuk (parti pembangkang) masuklah, saya tidak paksa.

“Kita tidak mengugut orang itu amalan kita dalam mematuhi perjalanan undang-undang yang ada.

“Saya harap pihak berwajib membuat siasatan lanjut mengenai perkara ini dan kita mahu lihat apa penemuan mereka, ke arah mana dan siapa sebenarnya menyuruh mereka untuk membuat desakan seumpama ini,” katanya ketia mengulas mengenai cubaan membeli ADUN kerajaan negeri.

Beliau tidak menafikan ada cubaan membeli ADUN namun, jika orang itu tidak mahu dibeli, cukup-cukuplah. Mereka ini bukan untuk dijual.

Menurutnya, amalan membeli ADUN ini adalah amalan tidak sihat dan beliau yakin ADUN kerajaan cukup matang untuk membuat keputusan.

“Tapi, saya dengar yang melompat ini mahu u-turn juga. Tidak tahu betul atau tidak, ini cakap-cakap sahaja.

“Apa juga keadaan yang berlaku, biarkan kami mentadbir negeri dan mententeramkan rakyat di peringkat bawah yang sudah pun bingung berdepan dengan Covid-19, ini pula bingung dengan pelbagai tekanan.

“Saya akan bersuara dalam parlimen nanti kerana untuk bercakap di luar susah sikit, ada kekangan dan halangannya,” ujarnya.

Mengenai perancangan memperluas sayap parti sebagai parti nasional, Mohd Shafie berkata, perkara itu belum diputuskan di peringkat parti kerana ia perlu dibincangkan dalam Majlis Presiden.

Namun, jika dilihat dalam sejarah parti Sabah, biarpun parti itu parti tempatan tetapi mereka masih bertanding di luar Sabah.

Misalnya, Parti Bersatu Sabah (PBS) pernah bertanding di Pulau Pinang dan UPKO yang dulu dikenali sebagai Pertubuhan Pasokmomogun Kadazandusun Murut Bersatu (UPKO) juga bertanding di Perak dalam Pilihan Raya Umum ke-12. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Nazri Aziz Isytihar Kembali Sokong Muhyiddin Yassin

KUALA LUMPUR: Datuk Seri Mohamed Nazri Abdul Aziz mengumumkan kembali sokongan beliau kepada Perdana Menteri, Tan Sri Muhyiddin Yassin.

Menurut Ahli Parlimen Padang Rengas itu, pengisytiharan terbaharu itu sekali gus membatalkan penarikan sokongan terhadap Muhyiddin yang dibuatnya pada Januari lepas.

Katanya, beliau membuat keputusan kembali menyokong Muhyiddin kerana mengikut keputusan Perhimpunan Agung UMNO (PAU) 2020 yang hanya akan memutuskan kerjasama dengan Parti Pribumi Bersatu Malaysia (Bersatu) selepas Parlimen dibubarkan bagi membolehkan Pilihan Raya Umum ke-15 diadakan.

“Januari lalu saya membuat pengumuman menarik sokongan terhadap Tan Sri Muhyiddin. Hari ini saya nak umumkan saya kembali memberi sokongan kepada Tan Sri Muhyiddin.

“Dengan keputusan ini, penarikan sokongan yang saya buat sebelum ini terbatal,” katanya dalam temu bual bersama Astro AWANI pada Jumaat menerusi telefon.

Nazri merupakan antara ahli politik yang lantang mengkritik kepimpinan parti UMNO dan kerajaan Perikatan Nasional pimpinan Muhyiddin.

Sebelum ini, beliau mengakui menjadi perancang utama dalam mengumpul akuan bersumpah (SD) di kalangan Ahli-ahli Parlimen Barisan Nasional (BN) bagi menyokong Datuk Seri Hishammuddin Hussein.

Tegas Mohamed Nazri, tindakan itu adalah bagi memberi mandat kepada Menteri Luar itu untuk menjadi jurucakap kepada kesemua 25 wakil rakyat BN sekiranya dipanggil mengadap Yang di-Pertuan Agong.

Nazri juga pernah mendakwa Presiden UMNO, Datuk Seri Ahmad Zahid Hamidi sebagai seorang yang tidak boleh dipercayai.

Pada awal tahun, Nazri mendakwa beliau ditipu oleh Zahid sehingga membuat keputusan untuk menarik sokongan terhadap Muhyiddin.

“Saya tarik sokongan terhadap Tan Sri Muhyiddin pada 12 Januari lalu kerana ditipu oleh Zahid yang merancang untuk menjatuhkan kerajaan.

“Zahid rancang, Ahli Parlimen UMNO yang tidak pegang jawatan dalam kerajaan tarik sokongan one by one, hingga kerajaan ini jatuh.

“Sebagai tanda setiakawan dan percaya kepada beliau, saya menarik sokongan selepas Ahli Parlimen Machang, Datuk Ahmad Jazlan Yaakob membuat keputusan yang sama.

“Selepas saya dan Jazlan, tiada siapa yang umum tarik sokongan termasuklah Zahid. Sebagai presiden parti yang merancang semuanya, sepatutnya dia yang pertama tarik sokongan,” dakwa Nazri lagi. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PKPD Di Vista Minintod, Penduduk Bergaji Harian Bimbang Keadaan Mereka

PENAMPANG: Penduduk di Vista Minintod, di sini, terutama yang bergaji harian bimbang dengan keadaan mereka susulan kawasan perumahan itu dikenakan perintah kawalan pergerakan diperketatkan (PKPD) bermula hari ini.

Pengerusi Persatuan Penduduk Vista Minintod Zainuddin Mohammad Ibrahim berkata, kebanyakan penghuni di 1,165 unit pangsapuri di situ adalah pekerja bergaji harian seperti pemandu Grab, pemain muzik, pekerja pasar raya atau salon.

Katanya, pelaksanaan PKPD bermakna golongan bergaji harian itu akan hilang pendapatan selama dua minggu.

“Di samping itu, antara yang tinggal di kawasan pangsapuri ini ialah ibu atau bapa tunggal, orang kurang upaya dan juga warga emas.

”Sehubungan itu, kami sangat berharap agar pihak berkaitan dapat menyalurkan bantuan makanan kepada penduduk di sini yang ‘terkurung’ berikutan PKPD. Bantuan berkenaan pastinya akan mengurangkan beban mereka,” katanya dalam kenyataan.

Sementara itu ADUN Kepayan Jannie Lasimbang berkata, pihaknya akan memperuntukkan RM5,000 untuk menambah barangan dalam program Kepayan Food Bank.

Katanya, mereka juga akan bekerjasama dengan Kelab Sentuhan Kehidupan bagi merayu kepada organisasi atau orang ramai untuk menderma sama ada dalam bentuk kewangan atau barangan makanan.

”Pejabat ADUN Kepayan merancang untuk menyerahkan 1,000 pek makanan kepada penduduk menerusi PKOB (Pusat Kawalan Operasi Bencana) Penampang secepat mungkin.

”Pada minggu lalu, kami telah bekerjasama dengan DBKK (Dewan Bandaraya Kota Kinabalu) untuk membantu penduduk di Rumah Murah Kepayan yang diletakkan di bawah PKPD.

“Saya juga menyeru pihak berkuasa supaya menjalankan ujian swab Covid-19 terhadap penduduk di Vista Minintod secepat mungkin bagi memutuskan rantaian jangkitan wabak berkenaan di kawasan perumahan itu,” katanya.

Dalam pada itu Penolong Pegawai Daerah Penampang, Stanley Sikolis berkata, bantuan makanan daripada kerajaan kini sedang diatur dan beliau juga mengalu-alukan bantuan lain daripada pejabat ADUN Kapayan, pertubuhan bukan kerajaan atau orang ramai.

”Bantuan-bantuan ini harus disalurkan menerusi PKOB Penampang agar pengagihan dapat dilaksanakan dengan lebih teratur,” katanya. – FMT


Harga Siling AS$21 Satu Vaksin COVID-19

KUALA LUMPUR: Harga maksimum yang ditawarkan kepada Malaysia menerusi pelan peruntukan vaksin COVID-19 global, COVAX ketika ini adalah AS$21 (RM87.60) bagi setiap satu vaksin.

Menteri Sains, Teknologi dan Inovasi, Khairy Jamaluddin, ketika mengumumkan perkara itu berkata rundingan dengan COVAX mengenai proses perolehan vaksin kini berada di peringkat terakhir.

Perbincangan yang turut membabitkan Kementerian Kesihatan (KKM), Kementerian Kewangan (MOF) dan Jabatan Peguam Negara itu sedang meneliti beberapa klausa perjanjian dalam COVAX.

“Kita harap dapat tandatangani COVAX dalam waktu terdekat. Cuma ingin dijelaskan bahawa COVAX hanya sebahagian daripada keperluan kita dalam mendapatkan vaksin COVID-19.

“Sebahagian besar daripada perolehan ini akan dicapai menerusi rundingan dua hala dengan negara berkaitan,” katanya pada sesi pertanyaan bagi jawab lisan, di Dewan Rakyat, hari ini. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bot Tunda Bersama Tiga Kru Disyaki Karam Di Pulau Mantanani

KOTA KINABALU, 23 Mei : Sebuah bot tunda Mega Jaya 2, bersama tiga kru disyaki karam di posisi 35 batu nautika barat laut Pulau Mantanani di Kota Belud, semalam.

Pengarah Maritim Sabah dan Wilayah Persekutuan Labuan Datuk Mohd Rosli Abdullah berkata pemilik bot tunda tersebut telah membuat laporan polis pada 9.30 pagi semalam berkaitan kehilangan botnya yang disyaki karam.

Beliau berkata tiga kru itu merupakan warga tempatan iaitu Lim Chung Siong, 24, Wilson Paul Joseph, 31, dan Yee Lih Min, 22, dipercayai berada di atas bot ketika kejadian berlaku.

“Operasi Carilamat diaktifkan pada lebih kurang 11 malam tadi dengan mengatur gerak KM Bistari ke lokasi bot bagi melakukan pemantauan dan pencarian awal. Operasi Carilamat pada pagi ini turut melibatkan agensi sahabat daripada Polis Diraja Malaysia dan Tentera Laut Diraja Malaysia.

“Kawasan pencarian Mega Jaya 2 terbahagi kepada tiga sektor dengan keluasan 176 batu nautika,” katanya dalam kenyataan di sini hari ini.

Sehubungan itu, Maritim Malaysia menyeru kepada orang awam yang mempunyai petunjuk berkaitan kes untuk disalurkan terus ke Pusat Operasi Maritim Sabah dan Wilayah Persekutuan Labuan menerusi talian 088-387774. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


DBKK Kompaun 4 Individu 1 Premis Ingkar Arahan PKP 3.0

KOTA KINABALU: Dewan Bandaraya Kota Kinabalu (DBKK) mengeluarkan lima kompaun terhadap empat individu dan satu premis dalam pelaksanaan Ops Putus Khas ‘Stayhome’ di sini.

Pengarah Penguatkuasa DBKK Abdul Mukti  Muchlish berkata kesemua pihak terbabit didapati mengingkari arahan Perintah Kawalan Pergerakan (PKP) 3.0 dan diberi kompaun mengikut Akta Pencegahan dan Pengawalan Penyakit Berjangkit, 1988 (Akta 342).

“Pemeriksaan dibuat terhadap 80 individu dan 25 premis di sekitar kawasan Pasar Besar KK, Pasar Ikan, Kampung Air, beberapa pasaraya termasuk KK Plaza, Centre Point dan Asia City di sini.

“Hasil pemeriksaan mendapati empat individu keluar dari rumah tanpa tujuan yang dibenarkan manakala satu premis didapati menjalankan perniagaan yang tidak dibenarkan untuk beroperasi semasa tempoh PKP,” katanya.

Menurutnya sejak diturunkankuasa untuk mengkompaun mengikut Akta 342 pada 27 Mei lalu, penguatkuasa DBKK mengeluarkan sebanyak 14 kompaun terhadap individu dan satu premis.

“Operasi Pemantauan Pematuhan SOP yang dinamakan ‘Op Putus’ ini dilaksanakan secara berterusan setiap hari di sekitar pusat bandar dan luar bandar Bandaraya Kota Kinabalu.

“Orang awam dan premis-premis perniagaan dinasihatkan agar sentiasa mematuhi SOP yang sedang berkuatkuasa agar kita dapat memutuskan rangkaian jangkitan COVID-19,” katanya. – Utusan Borneo


Keluarga Mangsa Culik Lahad Datu Rayu Bantuan Kerajaan

Semporna – Anggota keluarga nelayan yang menjadi mangsa culik di perairan Tambisan Lahad Datu semalam, merayu pihak berkuasa dan kerajaan Malaysia membantu usaha membebaskan nelayan-nelayan terlibat.

Nilba Usman, 27, isteri kepada Aslan Sapri, 25, berkata beliau hanya berharap suaminya tidak diapa-apakan kumpulan penculik itu dan apa yang penting baginya ialah, suaminya kembali ke pangkuan keluarga, dalam keadaan selamat

“Saya dan tiga anak yang masih kecil bergantung penuh kepada Aslan yang bekerja sebagai nelayan, untuk menyara keluarga. Saya mahu dia segera balik ke pangkuan keluarga dalam keadaan selamat,” katanya ketika ditemui di Kampung Selamat di sini.

Nilba berkata suaminya menghubunginya kira-kira pukul 5 petang Isnin dan memberitahu dia serta beberapa nelayan lain, dalam perjalanan balik ke Semporna.

“Panggilan terakhir diterima daripada suami saya adalah memberitahu bot nelayan dinaiki rosak, di perairan berhampiran Felda Sahabat,” katanya.

Beliau berkata dia dimaklumkan oleh adiknya yang menghubunginya kira-kira pukul 2 pagi semalam, bahawa suaminya telah diculik bersama sembilan lagi rakan nelayan lain, oleh sekumpulan lelaki bersenjata di perairan Felda Sahabat 9, Lahad Datu.

Katanya adiknya juga berada di bot itu dan antara yang terselamat tidak menjadi mangsa culik dalam kejadian itu.

Dalam pada itu, Suraidah Lallah, 22, isteri kepada Azmar Paisal, 25, berkata kali terakhir dia menerima panggilan daripada suaminya pada pukul 5 petang Isnin lepas, dan memberitahu dia dalam perjalanan balik ke Semporna.

Katanya dia bimbang akan keselamatan Azmar kerana sehingga hari ini belum menerima apa-apa perkembangan.

“Saya sangat sedih dan harap dia (suami) dapat balik ke pangkuan kami. Kami mengharapkan ada bantuan diberikan untuk membebaskan suami saya.

“Kami berharap pihak kerajaan Malaysia dan pasukan keselamatan dapat membantu usaha menyelamatkan suami saya yang bekerja sebagai nelayan untuk menyara keluarga kami,” kata Suraidah yang mempunyai dua anak berusia setahun dan tiga tahun.


Covid-19: 1,213 Kes Baharu, 3 Kematian Hari Ini

KUALA LUMPUR: Kes baharu positif Covid-19 dalam negara pada hari ini mencatatkan 1,213 kes dan tiga kematian.

Ketua Pengarah Kesihatan Tan Sri Dr Noor Hisham Abdullah berkata, kes baharu itu menjadikan kumulatif 328,466 kes Covid-19 dalam negara ini.

Menurutnya, kes sembuh pula didapati mengatasi kes baharu dengan 1,503 kes menjadikan jumlah keseluruhan kes berjaya dirawat setakat ini adalah sebanyak 312,461 kes.

“Kes baharu itu membabitkan sebanyak 1,207 kes penularan tempatan dan selebihnya adalah kes import yang mendapat jangkitan dari luar negara.

“Berdasarkan laporan yang diterima, Selangor merekodkan kes harian baharu tertinggi iaitu sebanyak 353 kes diikuti Sarawak (303), Johor (142), Pulau Pinang (104), Kuala Lumpur (79) dan Sabah (73),

“Selain itu, Perak mencatatkan 39 kes, Kedah (38), Negeri Sembilan (23), Kelantan (20), Terengganu ( 15), Pahang (14) dan Labuan (2).

“Perlis dan Putrajaya pula tidak mencatatkan sebarang kes baharu pada hari ini,” katanya dalam satu kenyataan hari ini.

Menurutnya, seramai 155 pesakit masih menerima rawatan di Unit Rawatan Rapi (ICU), manakala 54 pesakit memerlukan bantuan pernafasan.

“Tiga kematian direkodkan membabitkan warganegara dan menjadikan jumlah keseluruhan kematian 1,223 kes iaitu 0.37 peratus daripada jumlah keseluruhan kes,” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Samun Kedai Runcit, Dua Lelaki Bersenjata Diburu Polis

LAHAD DATU: Polis memburu dua lelaki yang disyaki terbabit dalam satu kes samun bersenjata di sebuah kedai runcit di Bandar Wilayah, awal pagi kelmarin.

Dalam kejadian pukul 1.51 pagi itu, salah seorang suspek bertindak mengacukan senjata tajam dipercayai pisau di leher seorang mangsa, lelaki, 33, yang sedang duduk di kaunter kedai bersama tiga yang lain termasuk seorang kanak-kanak.

Ketua Polis Daerah Lahad Datu, Asisten Komisioner Nasri Mansor ketika dihubungi mengesahkan kejadian tersebut.

Menurut beliau, berdasarkan rakaman kamera litar tertutup (CCTV) mendapati kedua-dua suspek meluru secara tiba-tiba ke dalam kedai berkenaan.

Katanya, seorang daripada suspek kemudiannya bertindak mengacukan pisau di leher mangsa dan mengugutnya agar tidak melawan.

Beliau berkata, rakan suspek dilihat menyerang tiga mangsa yang lain dan merampas telefon bimbit serta wang tunai di dalam laci kaunter.

“Tiada kecederaan dilaporkan, namun mangsa mengalami kerugian selepas satu telefon bimbit jenis Huawei dan wang tunai RM500 dilarikan penjenayah.

“Polis masih memburu kedua-dua suspek yang dianggarkan mempunyai ketinggian antara 160 sentimeter hingga 165 sentimeter.

“Orang ramai yang mempunyai maklumat berkaitan, diminta menghubungi balai polis berhampiran bagi membantu siasatan,” katanya.

Katanya, kes disiasat mengikut Seksyen 395/397 Kanun Keseksaan kerana melakukan samun bersenjata yang memperuntukkan hukuman penjara maksima 20 tahun dan boleh juga dikenakan denda atau sebat.


Covid-19: Tiada Lagi Zon Hijau Di Sabah

KOTA KINABALU: Satu lagi kluster baharu dikesan di Sabah iaitu kluster Kg Pitas, Tawau yang kini mencatatkan 72 kes positif Covid-19.

Manakala, sebanyak 65 kes baharu dilaporkan bagi kluster ini yang mana, dikesan melalui saringan tempat kerja di sebuah kilang kayu.

Menteri Kerajaan Tempatan dan Perumahan, Datuk Seri Masidi Manjun berkata, untuk hari ini, kes positif baharu Covid-19 di Sabah meningkat kepada 405 kes dengan dua kematian serta satu kluster baharu.

Dua kes kematian itu masing-masing satu kes kematian di Kudat dan Putatan.

Dengan satu kes baharu dilaporkan di Nabawan hari ini, tiada lagi zon hijau di negeri ini. Nabawan kini berada dalam zon kuning.

Beliau berkata, daripada 405 kes baharu hari ini, Tawau mencatatkan kes tertinggi dengan 97 kes, diikuti Kota Kinabalu (67), Kudat (39), Lahad Datu (35), Penampang (24), Sandakan (21), Tambunan (19), Kinabatangan (17), Keningau (16), Putatan (9), Kunak (8), Kota Belud (7), Tenom (7), Kalabakan (6), Beaufort (6), Papar (5), Pitas (5), Tuaran (4), Beluran (4), Semporna (3), Kota Marudu (2), Ranau (2) dan satu kes di Sipitang dan Nabawan.

Masidi berkata, daripada 405 kes positif itu, sebanyak 242 kes dari saringan kontak rapat, saringan kluster baharu dan kluster-kluster sedia 70 kes, saringan bergejala 48 kes dan 45 kes adalah dari lain-lain kategori.

Sementara itu, sebanyak 192 kes pulih dilaporkan, dengan kumulatif kes sebanyak 35,936 kes. Tambahan dua kes kematian hari ini menjadikan bilangan kumulatif kematian di Sabah meningkat kepada 277 kes.

Setakat ini, sebanyak 38,960 kes Covid-19 dilaporkan di Sabah dengan 2,310 kes aktif yang sedang menerima rawatan, iaitu 668 orang di hospital dan 1,642 orang di Pusat Kuarantin dan Rawatan Covid-19 (PKRC).

Terdapat 60 orang ditempatkan di Unit Rawatan Rapi (ICU) dan 19 orang memerlukan alat bantuan pernafasan.

Keseluruhan katil di hospital dan PKRC di Sabah adalah 6,494 katil dan peratus penggunaan adalah 35.57 peratus. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Cari Penagih Tapi Jumpa 5 Senapang

PAPAR: Serbuan pasukan khas Ibu Pejabat Polis Daerah (IPD) Papar di sebuah rumah di Sri Serbang, Bongawan semalam, membawa kepada penemuan lima senapang angin.

Susulan penemuan itu, polis giat mengesan pemilik rumah berkenaan untuk membantu siasatan.

Timbalan Pesuruhjaya Polis Sabah Datuk Zaini Jass berkata, ketika serbuan pada 10.30 pagi itu, kediaman terbabit yang dipercayai dijadikan ‘port’ penagih dadah didapati terbuka.

“Ketika serbuan dipercayai ada seorang penghuni berkemungkinan penagih dadah, namun sempat melarikan diri.

“Pemeriksaan lanjut dijalankan dan menemui lima laras senapang angin atau bakakuk di bawah katil di dalam bilik tidur. Ia berselerak dan berhabuk.

“Turut ditemui bil elektrik atas nama Ismail Ag Latif dan kita sedang mengesan penama dalam bil itu yang dipercayai pemilik rumah berkenaan untuk siasatan,” katanya dalam sidang media di Ibu Pejabat Polis Kontinjen (IPK) Sabah di Kota Kinabalu, hari ini.

Zaini berkata, siasatan turut dilakukan sama ada senjata berkenaan disimpan untuk dijual atau digunakan untuk tujuan pemburuan mahupun jenayah lain.

“Mungkin juga untuk tujuan pemburuan kerana rumah berhampiran kawasan hutan. namun siasatan lanjut dijalankan mengikut Seksyen 8(a) Akta Senjata 1960,” katanya.

Terdahulu, beliau menasihati orang ramai supaya tidak menyimpan bakakuk kerana senjata larangan di sisi undang-undang dan meminta orang ramai menyerahkannya kepada polis sekiranya mempunyai senapang itu.


Paras Antibodi Vaksin Pfizer, AstraZeneca Menurun Selepas 2-3 Bulan – Kajian

MUMBAI: Paras antibodi keseluruhan mula menunjukkan pengurangan 0.95 peratus (%) dengan imunisasi penuh vaksin COVID-19 Pfizer dan 1.54% AstraZeneca serta boleh berkurangan melebihi 50 peratus selepas 10 minggu, menurut kajian yang diterbitkan dalam jurnal The Lancet.

Penyelidik dari Kolej Universiti London (UCL) di United Kingdom (UK) mendapati, jika paras antibodi berkurangan pada kadar terbabit, terdapat kebimbangan kesan perlindungan vaksin akan mula hilang terutama terhadap varian COVID-19 yang baharu.

Bagaimanapun, penyelidik berkata, secepat mana perkara itu boleh berlaku belum dapat diramalkan.

Kajian Virus Watch UCL turut mendapati paras antibodi jauh lebih tinggi selepas menerima dua dos vaksin Pfizer berbanding perlindungan ‘dibekalkan’ menerusi suntikan dua dos vaksin AstraZeneca atau dikenali sebagai Covishield di India.

Paras antibodi juga lebih tinggi bagi individu yang divaksinasi berbanding individu dijangkiti SARS-CoV-2, kata penyelidik terbabit.

“Paras antibodi selepas menerima dua dos suntikan sama ada vaksin AstraZeneca atau Pfizer pada awalnya amat tinggi, yang mungkin menjadi bahagian penting mengapa ia amat memberi perlindungan terhadap serangan COVID-19 yang teruk,” kata penyelidik Institut Kesihatan Informatik UCL, Madhumita Shrotri.

“Bagaimanapun, kami menemui paras antibodi berkurangan secara ketara dalam tempoh dua hingga tiga bulan,” jelas Shrotri dalam satu kenyataan.

Menurut penyelidik, dapatan itu adalah hasil kajian terhadap 600 individu berumur 18 tahun ke atas meliputi segenap kumpulan usia, penyakit kronik atau jantina.

Penulis menekankan, walaupun implikasi klinikal membabitkan pengurangan paras antibodi masih belum jelas, beberapa penurunan adalah seperti jangkaan dan penyelidikan terkini menunjukkan bahawa vaksin tetap berkesan terhadap penyakit yang teruk.

Berdasarkan kajian itu, vaksin keluaran Pfizer menunjukkan paras antibodi yang berkurangan dari median 7,506 unit per mililiter (U/mL) pada tempoh 21 hingga 41 hari kepada 3,320 U/mL pada tempoh 70 hari atau lebih.

Untuk vaksin AstraZeneca, paras antibodi berkurangan dari median 1,201 U/mL pada sifar hingga 20 hari kepada 190 U/mL pada tempoh 70 hari atau lebih, menyaksikan pengurangan lima kali ganda.

“Ketika kami sedang memikirkan siapa yang harus diutamakan untuk pemberian dos penggalak, data kami mengesyorkan mereka yang menerima vaksin paling awal, terutama vaksin AstraZeneca kerana cenderung mempunyai paras antibodi yang paling rendah,” kata Prof Rob Aldridge dari Institut Kesihatan Informatik UCL.

Dapatan penyelidikan ini menyokong syor bahawa golongan dewasa yang rentan secara klinikal, individu berumur 70 tahun ke atas dan semua penghuni rumah jagaan warga tua harus diutamakan sebagai penerima dos penggalak, kata beberapa penyelidik.

Tambahan pula, penerima vaksin AstraZeneca cenderung mempunyai paras antibodi yang jauh lebih rendah berbanding individu yang menerima suntikan vaksin Pfizer, kata penyelidik terbabit.

“Ini juga perlu dipertimbangkan ketika hendak memutuskan siapa yang harus diutamakan apabila suntikan penggalak dilaksanakan,” kata Aldridge dalam kenyataan.

Menurut penyelidik terbabit, penyelidikan selanjutnya adalah mustahak bagi memperkenal nilai ambang paras antibodi yang diperlukan untuk perlindungan terhadap penyakit yang teruk. – Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


2 Isteri Dalam 2 Minggu

LOMBOK: Bukan seorang tetapi dua isteri hanya dalam tempoh dua minggu.

Itu yang dilakukan seorang remaja lelaki yang masih bersekolah di Sekolah Menengah Vokasional apabila menikahi dua gadis.

Lelaki berusia 18 tahun itu baru saja bernikah dengan isteri pertamanya sebelum membuat keputusan menambah satu lagi ‘cawangan’ seminggu kemudian.

Keputusan dibuat lelaki itu bukan saja mengejutkan isteri pertama, malah ibunya turut pengsan sebaik mendengar permintaan anaknya itu.

Kompas.com melaporkan isteri pertamanya baru saja tamat pengajian di Sekolah Menengah Rendah manakala isteri keduanya masih menuntut di Sekolah Menengah Atas.

Disebabkan anak dan menantunya masih di bawah umur, ayah lelaki terbabit bersetuju menjalankan pernikahan secara adat tanpa membabitkan pejabat pentadbiran agama.

Walaupun agak khuatir dengan tindakan anaknya itu, keluarga pengantin lelaki dan perempuan berharap bahtera rumah tangga mereka akan bahagia.

Sementara itu, isteri pertamanya kecewa dengan keputusan dibuat lelaki berkenaan, tetapi redha dengan takdir mereka.

“Saya sangka mereka hanyalah tetamu yang datang berkunjung tetapi sebenarnya keluarga isteri kedua.

“Saya kecewa namun perkara ini sudah terjadi dan saya perlu berusaha untuk hidup bahagia,” katanya.

Dalam pada itu, keluarga pasangan pengantin itu juga berharap pihak sekolah tidak mengenakan sebarang tindakan kerana mereka bernikah ketika masih menuntut.

Pengajian mereka perlu diteruskan kerana ia akan digunakan untuk mendapat pekerjaan yang baik kelak.- Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Mohammadin Ketapi Dahului Di Segama

LAHAD DATU: Calon Warisan Plus, Mohamaddin Ketapi mendahului pertarungan 8 penjuru di kerusi Segama.

Terdapat 16,575 pengundi di kawasan itu.


Niat Saya Bantu Rakyat, PBS Cuma Tabur Fitnah

KENYATAAN: Nampaknya sekali lagi pemimpin PBS cuba memesongkan kenyataan saya berhubung cadangan mewartakan 18 kampung di Parlimen Sepanggar apabila Ahli Majlis Tertinggi PBS, William Majimbun menuduh saya menghina penduduk asal di kampung-kampung berkenaan yang telah menetap sejak sekian lama.

Saya kira Majimbun perlu membaca berulang kali sehingga khatam kenyataan media yang secara jelas menjawab tuduhan yang dilemparkan oleh pemimpin PBS sendiri iaitu, Johnny Mositun yang mendakwa penduduk di 18 kampung yang ingin diwartakan itu majoritinya pendatang tanpa izin (PTI).

Dalam kenyataan saya sebelum ini sebagai menjawab tuduhan Mositun dengan bertanya: “Apakah kenyataan beliau itu bermaksud kampung-kampung yang belum diwartakan itu didiami oleh pendatang tanpa izin (PTI)?”.

Apabila Mositun mendakwa bahawa penduduk di kampung-kampung yang belum diwartakan itu sebahagian besar kononnya PTI, maka saya bertanya kepada beliau adakah kenyataan beliau itu merujuk juga kepada 18 kampung yang majoritinya Kadazan, Dusun, Murut (KDM) yang mana saya di maklumkan masih belum diwarta.

Selaku Ahli Parlimen sepanggar, kenyataan saya untuk mendesak kerajaan mewartakan kampung-kampung yang belum diwarta di seluruh Parlimen Sepanggar adalah merujuk kepada semua kampung yang telah dikenal pasti oleh Dewan Bandaraya Kota Kinabalu (DBKK) sebagai kampung yang boleh diwartakan.

Ini kerana DBKK pastinya telah mengenal pasti bahawa mereka tinggal di kampung-kampung tersebut majoritinya adalah warganegara Malaysia yang juga rakyat Sabah.

Kenyataan umum saya cukup jelas mengenai kampung-kampung yang wajar diwarta dan semestinya tidak termasuk kawasan yang telah di kenal pasti oleh DBKK sebagai kawasan setinggan yang dihuni oleh PTI.

Malah, saya sendiri telah mengarahkan DBKK untuk merobohkan setinggan yang didiami PTI, bukan itu saja, PDRM dan Jabatan Imigresen juga telah beberapa kali melakukan operasi di sekitar Parlimen Sepanggar untuk membanteras PTI.

Jadi, meneliti kenyataan pemimpin PBS dalam isu ini, maka memang benarlah kata bekas pemimpin parti itu yang menyertai Warisan bahawa PBS adalah parti yang suka berbohong dan memutarbelit.

Nasihat saya kepada pemimpin PBS cukup-cukuplah berbohong, terimalah hakikat bahawa PBS adalah parti yang gagal, bukan saja gagal mentadbir negeri Sabah ketika berkuasa, malah gagal sebagai parti untuk memperjuangkan nasib masyarakat KDM apabila tanah-tanah yang sepatutnya diwarta tidak mereka lakukan dan perjuangkan.

Hari ini PBS cuba menjadi hero dengan berbohong dan memutar belit fakta pada ketika Warisan sedang berusaha untuk memberikan pewartaan kepada kampung-kampung milik rakyat Sabah termasuklah masyarakat KDM bukan saja di Sepanggar malah di seluruh Sabah.

Ini terbukti bila mana YAB Ketua Menteri telah meluluskan dan memberikan geran-geran tanah milik masyarakat KDM di Keningau, Tenom, Pensiangan dan lain-lain daerah di Sabah, ia menunjukkan betapa YAB Ketua Menteri ikhlas dalam memastikan rakyat Sabah warganegara Malaysia untuk memiliki tanah yang telah dinafikan hak mereka ketika BN berkuasa di negeri ini.


Mudzrimar Disahkan Masih Hidup

KOTA KINABALU: Mudzrimar@Mundi Sawadjaan disahkan masih hidup dan tersenarai sebagai individu dikehendaki Kawasan Keselamatan Khas Pantai Timur Sabah (ESSCOM).

Komander ESSCOM, Deputi Komisioner Hamzah Ahmad berkata, status Mudzrimar disahkan hasil perkongsian maklumat perisikan antara ESSCOM dengan Joint Task Force Sulu (JTFS) dan Western Mindanao Command (J2 WESTMINCOM).

Katanya, ia susulan beberapa siri pertempuran dan pertembungan pihak pasukan keselamatan Filipina dengan suspek sejak Julai 2021.

“ESSCOM ingin memberi penjelasan lanjut berhubung status Mudzrimar yang dilaporkan mati dalam satu insiden pada Mei tahun lalu.

“Melalui perkongsian maklumat perisikan antara ESSCOM dengan JTFS dan J2 WESTMINCOM, Mudzrimar disahkan masih hidup,” katanya dalam kenyataan media yang dikeluarkan, hari ini.

Sehubungan itu, Hamzah berkata, suspek kini kekal berada dalam senarai dikehendaki pihak berkuasa.

Katanya, ia bagi membantu siasatan dalam kes-kes jenayah rentas sempadan dan Kidnap For Ransom (KFR) di ESSZone. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


(VIDEO) ‘Saya Panik & Tak Nak BF Tahu’ – Remaja Campak Bayinya Dari Tingkat 3 Selepas Tuang Racun Dalam Mulut Mangsa

Alangkah kejamnya seorang ibu apabila dia tergamak meracun bayi perempuannya sendiri sebelum dicampak keluar dari tingkat tiga kediamannya tepat ke tempat pembuangan sampah.

Video dari kamera litar tertutup (CCTV) menunjukkan mangsa yang dicampak itu terjatuh di tempat pembuangan tong sampah di sebuah flat di Nonthaburi, Thailand, pada 23 Julai lalu.

Mangsa ditemui oleh jiran yang kemudian segera menghantarnya ke hospital tetapi disahkan meninggal dunia selepas beberapa hari kemudian kerana mengalami kecederaan parah.

Siasatan yang dilakukan pada video CCTV mendapati suspek membuang bungkusan berwarna hitam yang mengandung bayinya dari tingkat tiga.

Suspek, Aom, berusia 18 tahun ditahan pada Selasa lalu bersama teman lelakinya, Jay, 23, yang melarikan diri ke kawasan berhampiran.

Pasangan itu dibawa semula ke tempat kejadian di mana suspek diminta melakonkan semula perbuatan kejamnya itu.

Aom yang tidak mengetahui dirinya hamil mengaku membunuh bayi itu dengan menuang cecair pencuci saluran paip ke dalam mulut mangsa.

Suspek panik selepas melahirkan mangsa dan mahu menyembunyikan bayi itu dari teman lelakinya yang buka bapa kepada mangsa.

“Saya pergi ke tandas selepas saya rasa sakit perut dan bayi keluar selepas itu dan saya terus panik.

“Saya tidak mahu teman lelaki saya tahu mengenainya, jadi saya tuang cecair pencuci saluran paip ke muka dan mulutnya sebelum dicampak keluar.

Kemudian saya bersihkan kesan-kesan darah di tandas.

Sementara itu, teman lelaki suspek menafikan terlibat dalam kejadian tersebut, tetap direman yang tidak percaya dengan keterangannya itu.

“Dia cuma mengarahkan saya membeli tuala wanita dan jangan ganggu dia pada hari kejadian.

“Selepas saya pulang, bilik dalam keadaan bersih dan saya tidak mencurigai apa-apa,” kata teman lelaki suspek.

Kedua-dua suspek tidak dibenarkan diikat jamin. Suspek utama mengaku bersalah di atas semua pertuduhan tetapi teman lelakinya masih bertegas dia tidak terlibat mahupun bersuhabat membantu teman wanitanya itu.

Meskipun begitu, pihak berkuasa tetap akan mengambil tindakan terhadap lelaki itu yang dipercayai terlibat.


Bunuh, Goreng, Makan Kaki Kekasih

Seorang lelaki di Ukraine bukan sahaja tergamak membunuh teman wanitanya, tetapi sanggup makan kaki mangsa.

Mirror UK melaporkan, suspek yang hanya dikenali dengan nama Oleksandr, 41, dikatakan berbuat demikian kerana lapar ketika kedua-duanya berparti.

Ketika ditahan, lelaki terbabit dipercayai menggoreng dan memakan kaki teman wanitanya yang berusia 50 tahun.

Menurut polis, ketika kejadian pada 13 April lalu, Oleksandr dan teman wanitanya berparti di rumah di bandar Kryvyi Rih.

Suspek dilaporkan mengambil pisau di dapur sebelum menikam leher teman wanitanya.

Selepas memastikan kekasihnya itu tidak bernyawa, Oleksandr memotong kaki mangsa dan memasukkan bahagian badan lain wanita itu ke dalam guni.

Oleksandr mengheret guni itu sejauh 500 meter dan menyembunyikannya di dalam semak berhampiran sungai.

Bagaimanapun, pada keesokan hari, guni itu ditemui seorang lelaki bernama Mykola yang datang untuk memancing bersama anaknya.

“Saya dan anak mencari tempat memancing sebelum kaki tersadung pada guni itu. Saya kemudian mendapati ada punggung manusia terkeluar darinya,” katanya.

Susulan laporan polis dibuat Mykola, polis menahan Oleksandr di rumahnya.- Agensi


Lapangan Terbang Sandakan Kini Dinaik Taraf

SANDAKAN: Penaiktarafan Lapangan Terbang Sandakan yang dilancarkan hari ini membuktikan janji kerajaan dalam Pilihan Raya Kecil (PRK) Parlimen Sandakan pada 11 Mei lalu bukan sekadar janji kosong.

Ketua Menteri, Datuk Seri Panglima Mohd. Shafie Apdal berkata, pelancaran projek membesarkan landasan lapangan terbang ini merupakan satu berita baik dan merupakan janji yang dikotakan.

Beliau berkata, pelaksanaan projek sebegini jelas membuktikan kerjasama erat antara kerajaan negeri dan Persekutuan membuahkan hasil yang baik.

Katanya, kerjasama sebegini akan membolehkan ekonomi negeri ini terus dipertingkatkan.

“Saya yakin Sabah mempunyai potensi untuk membantu melonjakkan ekonomi Malaysia kerana bukan sahaja kita mempunyai keluasan tanah tetapi kita juga kaya dengan sumber alam.

“Kita perlu manfaatkan sumber seperti minyak dan gas serta perikanan yang boleh membantu meningkatkan pertumbuhan ekonomi negara,” katanya dalam ucapan sempena Majlis Pecah Tanah Pembesaran Landasan Lapangan Terbang Sandakan, di sini hari ini.

Mohd. Shafie berkata, janji yang dilakukan untuk memperbesarkan landasan di Sandakan ini telah menjadi kenyataan dan ini pastinya berupaya menarik lebih ramai pelancong ke Sandakan.

Penaiktarafan lapangan terbang dengan kos sejumlah RM80.9juta ini melibatkan pemanjangan landasan daripada 2,133 meter kepada 2,500 meter, pembinaan laluan penghubung baharu parkir pesawat ke landasan, memperluas kawasan baik pulih pesawat serta menambah lampu rujukan ketibaan pesawat.

Sementara itu, Menteri Kewangan, Lim Guan Eng berkata, pembesaran landasan Lapangan Terbang Sandakan ini adalah hasil titik peluh Ketua Menteri dan Ahli Parlimen Sandakan.

Beliau berkata, pembesaran landasan itu dilihat akan membantu melonjakkan ekonomi dan kehadiran pelancong di Sandakan.

Menurut beliau, dengan pemanjangan landasan itu, penerbangan antarabangsa seperti dari Korea, Jepun dan Australia boleh terbang terus ke Sandakan.

Katanya, di bawah pentadbiran kerajaan baharu, kemudahan lapangan terbang di negara ini akan ditambah baik agar dalam tempoh lima tahun ini, penerbangan udara dan keselamatan di lapangan terbang jauh lebih baik berbanding dahulu.

“Kementerian Kewangan akan terus menyokong pembangunan di Sabah menerusi peruntukan perbelanjaan yang lebih banyak.

“Selagi saya menjadi Menteri Kewangan, saya akan memastikan peruntukan yang besar terus diberikan kepada Sabah.

“Jika dilihat dalam Belanjawan 2020, Sabah menerima RM5.2 bilion iaitu 17 peratus daripada jumlah keseluruhan perbelanjaan pembangunan pada tahun ini,” ujarnya.


Boleh Dikenakan Tindakan Jika Gagal Hadir Vaksinasi – Noor Hisham

KUALA LUMPUR: Ketua Pengarah Kesihatan Dr Noor Hisham Abdullah tidak menolak kemungkinan tindakan diambil terhadap mereka yang gagal hadir untuk mendapat suntikan vaksinasi Covid-19.

Katanya, di negara lain, ada rakyatnya yang didenda kerana memotong barisan untuk disuntik vaksin. Namun katanya pihaknya lebih cenderung menggunakan kaedah memujuk.

Beliau menambah, kementerian mungkin mengguna pakai amalan di negara lain yang menyuntik vaksin untuk orang lain contohnya pekerja barisan hadapan seperti anggota polis atau tentera jika ada individu yang gagal hadir untuk menerima suntikan.

“Dengan cara itu, vaksin berkenaan tidak akan dibazirkan,” katanya dengan menambah pihaknya juga akan meneliti langkah lain bagi mengelak pembaziran.

Dalam perkembangan lain, Noor Hisham berkata kerajaan yang bertanggungjawab sepenuhnya untuk mengagihkan vaksin itu dan tiada firma swasta yang diberikan lesen untuk “menjual serta mengkomersialkan” vaksin berkenaan.

Beliau berkata, sekalipun hospital swasta melaksanakan vaksinasi, sumbernya tetap dari Putrajaya

“Kami tidak mahu mengkomersialkan vaksin kerana bimbang ada yang ‘memotong barisan’ atau kemungkinan vaksin palsu.”

Menurutnya, Interpol telah memaklumkan menteri kesihatan mengenai wujudnya vaksin palsu.

Selain itu, Noor Hisham berkata kerajaan juga tidak mempertimbangkan untuk mengkomersialkan vaksin berkenaan walaupun ada pihak menganggap itu dapat membantu Malaysia mencapai imuniti kelompok dengan lebih cepat.

“Jika tidak mereka yang kaya akan menerima vaksin manakala yang miskin ketinggalan,” katanya.

Beliau turut menolak dakwaan mengenai keberkesanan berbeza antara vaksin digunakan.

Katanya, semua vaksin telah diluluskan Biro Pengawalan Farmaseutikal Kebangsaan (NPRA) sebelum diagihkan, dengan yang pertama antaranya keluaran Pfizer kerana syarikat itu telah bertindak awal untuk mendapat kelulusan.

“Amat mencabar dari segi logistik sekiranya orang ramai boleh memilih vaksin dikehendaki.

“Namun percayalah vaksin telahpun diluluskan. Ini bukan ujian klinikal. NPRA bertanggungjawab memastikan semua vaksin mematuhi keperluan keselamatan dan keberkesanan.” – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pelakon, model wanita lacurkan diri ditahan?

JAKARTA: Dua selebriti Indonesia ditahan kerana disyaki terlibat dengan pelacuran secara atas talian.

Mereka adalah pelakon, Vanessa Angel dan seorang lagi adalah model dikenali sebagai Avriellia Shaqqila.

Media tempatan melaporkan penahanan kedua-dua mereka dibuat di bilik berasingan di sebuah hotel Surabaya.

Ketua Polis Jawa Timur, Arman Asmara berkata, siasatan menerusi media sosial mendapati Avriellia mengenakan bayaran 25 juta rupiah (RM7,243) manakala bayaran dikenakan Vanessa pula 80 juta rupiah (RM23,178).

Selain duo tersebut, pihak berkuasa turut memberkas empat saksi dan tiga suspek lain.

Awal Sabtu lalu, pelakon berusia 27 tahun itu telah mengemaskini aplikasi Instagram Story tentang kehadirannya di Surabaya atas urusan kerja.

Pengurusnya, Lidya berkata, dia tidak tahu pelakon tersebut terlibat dengan pelacuran atas talian.

Vanessa turut memohon maaf dan menyedari ‘kesilapannya’ dan akan mengikut prosedur siasatan tersebut.Menurut TribunNews, pihak berkuasa dimaklumkan tentang kes itu oleh orang ramai. – CNA


Dua Kanak-Kanak Meninggal Dunia Disyaki Dijangkiti Influenza

Dua kanak-kanak berusia 7 dan 12 tahun dilaporkan meninggal dunia disyaki dijangkiti Influenza.

Dalam kes pertama, murid Tahun Satu, Nur Dinie Damia Muhammad Noor, 7, meninggal dunia pada jam 10.41 malam tadi di ICU Hospital Sultanah Aminah (HSA) Johor Bahru.

Perkara itu dimaklumkan oleh bapanya, Muhammad Noor Amin, 38, “Anak saya dah tiada. Innalillahiwainailaihirojiun.”Difahamkan, Nur Dinie dimasukkan ke ICU sejak empat hari lalu ekoran tahap kesihatannya merosot ketika dirawat di sebuah hospital swasta di Johor Bahru. Menurut bapanya, Nur Dinie sebelum ini aktif dan tidak menghidap sebarang penyakit, tetapi tiba-tiba mengalami demam berterusan dan terpaksa dibawa ke klinik serta disahkan dijangkiti Influenza A, lalu dirujuk ke hospital swasta. Keadaannya yang tidak menunjukkan sebarang perubahan positif menyebabkan dia dirujuk ke HSA untuk pemantauan pakar. Nur Dinie kemudian disahkan mengalami jangkitan pada bahagian hati dan otak mati. Sementara itu, laporan doktor pakar kanak-kanak mengatakan Nur Dinie turut mengalami pelbagai komplikasi lain, bukan hanya Influenza sahaja. Dalam kes berasingan, kanak-kanak OKU meninggal dunia selepas mengalami demam sejak Jumaat lalu juga disyaki dijangkiti penyakit yang sama. Pada awalnya, Nek Mudzlifah Abdul Kahar, 48, menyangka anaknya, Faiz Fauzan Pauzul Kamil, 12, hanya mengalami demam biasa.“Awalnya saya bawa ke klinik selepas dia demam sejak malam (Jumaat), tapi doktor maklumkan dia hanya alami demam biasa dengan suhu badan 38 darjah Celsius. “Kemudian kami bawanya ke hospital swasta pada malam Sabtu selepas dia alami sawan dan ketika itu barulah doktor maklumkan dia alami Influenza A selepas pemeriksaan lanjut dijalankan.“Saya tidak pasti macam mana dia terkena jangkitan cuma sebelum ini suami ada alami demam, namun sihat seperti sedia kala selepas mengambil ubat. Jangkitan itu mungkin juga terkena di luar,” katanya. Orang ramai dinasihatkan sentiasa menjaga kebersihan dan etika bersin/batuk. Sekiranya mengalami simptom-simptom penyakit tersebut, segera dapatkan rawatan di hospital atau klinik berhampiran. Elakkan dari pergi ke kawasan tumpuan ramai bagi mengelakkan penyakit itu berjangkit. Sumber: Harian Metro, Sinar Harian


Kerajaan Sabah Dijangka Ambil Alih SESB Awal Tahun Depan

KOTA KINABALU, 13 Dis: Proses pengambilalihan Sabah Electricity Sdn Bhd (SESB) oleh kerajaan negeri Sabah daripada Tenaga Nasional Berhad (TNB) dijangka akan dapat dilaksanakan awal tahun depan, kata Ketua Menteri Sabah Datuk Seri Mohd Shafie Apdal.

Beliau berkata proses perbincangan sedang dijalankan bersama Kementerian Tenaga, Sains, Teknologi, Alam Sekitar dan Perubahan Iklim (MESTECC) termasuk wakil kerajaan negeri dan konsultan bagi memperhalusi setiap isu-isu teknikal dan yang berkaitan.

“Saya harap usaha ini bukan hanya kepentingan untuk negeri Sabah tetapi juga kepada negara bagi membolehkan Sabah dapat memberi sumbangan ke arah pembangunan negara khususnya dapat menarik lebih ramai pelabur kerana janakuasa merupakan faktor (pembangunan) yang amat penting,” katanya.

Beliau berkata demikian kepada pemberita selepas mesyuarat antara kerajaan negeri bersama Menteri MESSTEC Yeo Bee Yin  berkenaan perkara itu di Pusat Pentadbiran Negeri Sabah (PPNS), di sini hari ini.

Mohd Shafie berkata dalam mesyuarat itu turut membincangkan segala persediaan dan persiapan untuk merealisasikan proses pengambilalihan bersama pasukan khas diantara pihak yang terlibat.

Sementara itu, Yeo berkata kerajaan pusat telah bersetuju untuk menyerahkan SESB kepada kerajaan negeri, oleh itu beberapa perkara perlu dilaksanakan agar proses itu dapat dilakukan melalui prosedur yang ditetapkan.

Selain itu, beliau berkata ia juga bagi memastikan pengguna di Sabah mendapat perkhidmatan yang terbaik daripada kerajaan pusat dan negeri.


Geng Sirok- Kumpulan Jenayah Samun Rumah Urut Dan Hotel Bajet Hotel Tumpas

GENG SIROK – KUMPULAN JENAYAH SAMUN RUMAH URUT DAN BAJET HOTEL TUMPAS

KOTA KINABALU: Satu kumpulan penjenayah dikenali sebagai Geng Sirok yang aktif melakukan kegiatan samun di beberapa rumah urut dan hotel bajet sekitar bandaraya tumpas dengan tertangkapnya tujuh daripada sembilan ahlinya.

Menurut Pesuruhjaya Polis Sabah Datuk Omar Mammah antara suspek yang ditangkap ialah empat orang wanita.

Menurut beliau, hasil risikan dan siasatan polis membuat satu serbuan ke atas sebuah rumah di Taman Sri Gading dan berjaya menangkap tujuh suspek terbabit berusia 17 hingga 31 tahun.

“Pelbagai barangan yang dipercayai hasil samun seperti komputer riba, telefon bimbit, jam tangan, pelbagai matawang asing, termasuk beberapa senjata tajam turut dirampas dalam serbuan,” katanya.

Jelas Omar, hasil daripada kegiatan jenayah yang dilakukan kumpulan ini dalam tempoh sebulan dianggarkan berjumlah RM80,000.

Tambah beliau lagi, siasatan lanjut turut menunjukkan bahawa terdapat dua lagi suspek yang masih bebas.

Lima daripada suspek didapati mempunyai rekod jenayah lampau manakala empat positif dadah selepas ujian air kencing.

Bercakap dalam sidang media selepas Majlis Perhimpunan Bulanan Ibu Pejabat Polis Kontinjen (IPK) Sabah di Kepayan, di sini, hari ini kali terakhir kumpulan itu melakukan jenayah samun ialah pada 29 Jun lalu di sebuah hotel bajet di Bandaran Berjaya di sini.

“Dalam kejadian pukul 4.30 pagi itu, tiga ahli kumpulan terbabit memasuki premis hotel dan berpura-pura bertanya sekiranya ada bilik kosong untuk disewa.

“Tidak lama selepas itu, salah seorang suspek bertindak menerjah masuk ke kaunter di lobi hotel dan bergelut dengan seorang pekerja wanita ketika itu berseorangan sebelum melarikan diri bersama dompet dan sebuah telefon milik mangsa,” katanya.

Rakaman CCTV kejadian jenayah samun itu juga tular di media sosial.

Omar berkata polis kini giat memburu dua lagi ahli kumpulan yang masih bebas iaitu Mohd Shaab Schwardy Mohd Ibrahim, 26, dan Mohd Nazrah Khan Mohammad Yusof Khan, 31.

“Kesemua suspek kini masih ditahan reman untuk membantu siasatan dibawah Seksyen 395/397 Kanun Keseksaan kerana melakukan samun berkumpulan menggunakan senjata,” katanya.


Pesawat Sriwijaya Air Dilapor Hilang Dari Radar

JAKARTA: Pesawat komersial Sriwijaya Air SJ182 yang dalam penerbangan dari Jakarta ke Pontianak, Indonesia dilaporkan hilang dari radar pada Sabtu, lapor portal berita Detik.com.

Pesawat model Boeing 737 tersebut dilaporkan terputus hubungan pada jam 2.40 waktu tempatan ketika melintas ruang udara di daerah Kepulauan Seribu, Jakarta.

“Saya dalam perjalanan ke Lapangan Terbang Soekarno-Hatta dan masih memeriksa data-data berkaitan.

“Saya akan maklumkan perkembangan terkini nanti,” kata Pengurus Perhubungan Awam Airnav Indonesia, Yohanes Sirait ketika diminta pengesahan.

Maklumat awal menyatakan bahawa pesawat berkenaan membawa 56 penumpang yang terdiri daripada 46 orang dewasa, tujuh kanak-kanak dan tiga bayi.

Pesawat dikatakan berlepas dari Jakarta sekitar jam 1.30 petang waktu tempatan.

Belum dapat dipastikan jumlah penumpang dan krew dalam pesawat berkenaan.

Menurut pemantauan laman FlightRadar, pesawat itu terputus hubungan di kedudukan 11 batu nautika di luar garis pantai Jakarta ketika menanjak dari ketinggian 11,000 kaki menuju ke 13,000 kaki.

Masih terlalu awal untuk memperincikan nasib pesawat berkenaan, namun pada saat ini proses siasatan sudah dimulakan dan pihak Kementerian Pengangkutan negara itu sedang berkoordinasi dengan Badan Nasional Pencarian dan Pertolongan (Basarnas) serta Jawatankuasa Nasional Keselamatan Transportasi (KNKT).

Maklumat dari Basarnas menyatakan, mereka mengenal pasti isyarat kecemasan di sekitar Pulau Laki dan Pulau Lancang.

Dalam perkembangan berkaitan, sekitar jam 6 petang waktu tempatan, saluran berita Kompas TV sudah melaporkan tentang penemuan ‘serpihan’ di perairan Kepulauan Seribu.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Peter Hantar Tiga Surat Sokongan Pada Najib

KUALA LUMPUR: Mahkamah Sesyen hari ini diberitahu bahawa Datuk Peter Anthony menghantar tiga surat sokongan berhubung kontrak kerja penyelenggaraan dan perkhidmatan sistem Mekanikal dan Elektrikal (M&E) di Universiti Malaysia Sabah (UMS) kepada Datuk Seri Najib Tun Razak pada 2014, selepas sebulan tender secara terbuka ditutup.

Najib ketika itu adalah Perdana Menteri merangkap Menteri Kewangan.

Pegawai Penyiasat Suruhanjaya Pencegahan Rasuah Malaysia Mazery Mohd Zaini, 37, berkata Peter, yang juga bekas Menteri Pembangunan Infrastruktur Sabah menghantar surat bertarikh 9 dan 10 Jun serta 11 Julai 2014 kepada Ketua Setiausaha Sulit Najib, Allahyarham Datuk Azlin Alias, walaupun mengetahui tawaran tender berkenaan berakhir Mei tahun sama.

“Hasil siasatan saya mendapati tawaran tender itu telah diiklan (dibuka) pada 30 April 2014 dan ditutup pada 27 Mei 2014. Ia adalah tender terbuka… terdapat 11 kontraktor yang memasuki tender ini antaranya syarikat Asli Jati Engineering Sdn Bhd, Dayamara Sdn Bhd dan RE MT Utama Sdn Bhd,” katanya.

Saksi pendakwaan ke-10 itu berkata demikian ketika menjawab soalan Timbalan Pendakwa Raya Wan Shaharuddin Wan Ladin pada hari keenam perbicaraan kes Peter yang berdepan pertuduhan menggunakan dokumen palsu berhubung kontrak kerja penyelenggaraan sistem tersebut. Peter adalah Pengarah Urusan Asli Jati.

Ketika ditanya Wan Shaharuddin, siapa yang memenangi tender terbuka berkenaan, saksi itu menjawab: “RE MT Utama Sdn Bhd.”

Beliau berkata ketiga-tiga surat itu mempunyai tajuk yang sama kecuali surat bertarikh 11 Julai yang mempunyai penambahan ‘secara rundingan terus’.

Sebelum ini, saksi pendakwaan keenam, bekas Ketua Hakim Negara Tun Zaki Azmi memberitahu mahkamah bahawa kontrak syarikat Asli Jati bagi kerja penyelenggaraan sistem tersebut tamat pada 25 Feb 2015 dan tidak disambung semula oleh pihak UMS.

Zaki, yang dilantik sebagai Pengerusi Lembaga Pengarah di UMS bermula 3 April 2013 hingga 31 Julai 2018, berkata keputusan untuk tidak menyambung kontrak tersebut dibuat oleh Lembaga Pengarah Universiti (LPU) dalam mesyuarat pada 16 Jan 2014 yang dipengerusikan beliau sendiri dengan kehadiran Naib Canselor UMS Profesor Datuk Dr Mohamad Harun Abdullah serta ahli lembaga lain.

Bagaimanapun, Zaki berkata sekitar Ogos 2014, Mohamad Harun telah berjumpa dengannya dan memaklumkan terdapat tiga surat sokongan berhubung kerja-kerja operasi dan penyelenggaraan bagi sistem M&E dan antara kandungan surat tersebut adalah berkaitan pihak UMS yang dikatakan telah menyokong pelaksanaan kontrak kerja berkenaan diberikan kepada syarikat Jati Asli.

Zaki berkata perkara tersebut telah dimaklumkan kepada Ketua Setiausaha Kementerian Pengajian Tinggi Datuk Seri Zaini Ujang yang kemudian mengatur pertemuannya dengan Najib, yang merupakan Perdana Menteri merangkap Menteri Kewangan ketika itu, di bangunan Parlimen.

Dalam prosiding hari ini, Wan Shaharuddin turut memaklumkan kepada mahkamah bahawa Najib akan dipanggil memberi keterangan sebagai saksi pendakwaan pada 19 Mei ini.

Peter, 50, sebagai Pengarah Urusan Syarikat Asli Jati, didakwa memalsukan surat pejabat Timbalan Naib Canselor UMS bertarikh 9 Jun 2014 dengan memasukkan pernyataan palsu dengan niat menipu di pejabat Ketua Setiausaha Sulit Perdana Menteri, bangunan Perdana Putra, Putrajaya antara 13 Jun 2014 dan 21 Ogos 2014.

Beliau juga berdepan pertuduhan pilihan iaitu sebagai Pengarah Urusan Syarikat Asli Jati, menggunakan surat pejabat Timbalan Naib Canselor UMS bertarikh 9 Jun 2014 dengan pernyataan palsu pada tajuk surat itu di tempat dan masa yang sama.

Perbicaraan di hadapan Hakim Azura Alwi bersambung esok. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


AmBank Lanjut Hingga 30 Jun 2021

AMBank akan melanjutkan Program Bantuan Pembayaran Semula bersasar sehingga 30 Jun tahun depan sebagai usaha menyokong perusahaan kecil dan sederhana (PKS) serta rakyat Malaysia yang terjejas akibat Covid-19.

Ketua Pegawai Eksekutif Kumpulan, Kumpulan AmBank, Datuk Sulaiman Mohd Tahir berkata, pihaknya komited membantu pelanggan mengharungi tempoh yang sukar ini.

“Justeru, kami menyediakan pelan penjadualan serta penstrukturan semula yang bersesuaian bagi memenuhi komitmen kewangan setiap pelanggan.

“Kami sudah menjangkau lebih dari 500,000 pelanggan yang ditawarkan bantuan pembayaran semula.

“Pada pertengahan Oktober lalu, sebanyak 60,000 permohonan dari pelanggan individu dan PKS diproses dan hampir 100 peratus permohonan ini diluluskan.

“Kami berbesar hati dapat memberikan bantuan pembayaran semula pinjaman yang berjumlah lebih dari RM11 bilion,” katanya dalam kenyataan, semalam.

AmBank akan terus berinteraksi dengan pelanggannya yang belum mengemukakan permohonan mereka, khususnya yang terbabit dalam industri yang terjejas akibat pandemik terbabit.

Permohonan Bantuan Pembayaran Semula boleh didapati di laman web AmBank untuk kemudahan pelanggan yang tinggal di kawasan Perintah Kawalan Pergerakan Bersyarat (PKPB).- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Hati-Hati Pengguna Maybank, Muncul Laman Web Mirip Maybank2u Dipercayai Cuba Curi Data Pengguna, Ini Cara Untuk ‘Block’

Pelbagai cara digunakan penipu atau scammer untuk mendapatkan wang orang ramai secara atas talian. Justeru, sebagai pengguna, kita perlu sentiasa berwaspada dan berhati-hati agar tidak menjadi mangsa penipuan ini.

Sebelum ini, mungkin ramai antara kita pernah diajar, cara bagi memastikan sesuatu laman web selamat untuk dilawati adalah dengan memastikan kewujudan ‘https‘ pada awal pautan yang diterima. Namun, penipu juga semakin bijak.

Mereka kini mampu menghasilkan laman web palsu yang turut mempunyai ‘https’ serta paparan yang serupa dengan laman perbankan asal.

Antaranya seperti yang sedang tular menerusi perkongsian saudara Azizul Osman berkenaan perkara tersebut.

Dia yang ingin memeriksa baki di laman itu telah menaip kata kunci ‘Maybank’ pada Google menggunakan laptop miliknya.

Tanpa menyedari itu adalah laman palsu, dia telah mengklik satu pautan yang mempunyai paparan serupa dengan platform perbankan itu. Azizul kemudiannya mendaftar masuk menggunakan kata kunci asal sebelum menerima SMS bersama kod TAC yang kononnya perlu diisi pada laman berkenaan.

Mangsa yang tersedar kemudiannya memeriksa baki akaun melalui aplikasi Maybank2u di dalam telefon pintarnya dan mendapati terdapat pindahan wang dalam jumlah besar ke sebuah platform e-dagang.

Perkara ini berlaku kat aku hari Sabtu lepas. Dalam kul 3.38 petang hati aku tetiba nak check balance kat Maybank.So aku pun bukan laptop (dah lama x login Maybank2u kat laptop ye) Google Maybank.

Then aku tekan enter.Aku click kat perkataan Maybank (tanpa sedar itu bukan laman web asli), serius aku x sedar itu fake weh. Layout dia sama. Semua sama.

Aku login, letak password. Pastu aku terima SMS, dgn TAC Nombor.Kat laptop tu, dia kata letak nombor. So aku letak TAC tu ye. Xtau mcm mana. Aku ikut je.Lepas tu, aku terkejut sendiri. Yg aku bg tadi tu TAC no kan. Terperanjat (mcm kena pukul), aku pun pantas (xtau kenapa pantas dan kenapa x pakai app kat HP je masa tu).

heck balance. Adoi. Ada transaksi besar yang dipindahkan ke Lazada.Xsempat nak snap, akaun kat app HP dah x boleh pakai.Adoi. Serius xtau apa jadi kat aku masa tu.

Aku call Maybank, ckp kat deorg ada transaksi duit ke Lazada.Deorg advise sekat Maybank2u dan kad bank.Selesai bab tu.

Aku mintak pertolongan rakan2 ofis nak dapatkan PRO Maybank. Prakash nama dia.Baik org dia. Alhamdulillah dia dapat tolong report kat team security Maybank.Then Maybank advise Aku g report polis. Aku ikutkan sebab xtau nak buat apa.

Masa report polis, polis tanya mcm mana. Then aku xplain satu2. Ok fine report polis.Pastu terima call dari Maybank, deorg ckp perkara ini sudah disiasat oleh mereka dan sudah di pengetahuan Lazada.Mr Yap from Maybank call ckp yes ur case pihak Maybank tengah siasat.

And Monday or Tuesday, pihak Maybank akan call bagi perkembangan lanjut.Dia kata kalau inter Maybank senang nak setel, tapi kalau melibatkan pihak ketiga susah sikit. Kena deal dgn pihak ketiga tu, nak pihak ketiga tu akan selesaikan then baru Maybank boleh setelkan part bank.

Laman web dia https://campaignmay2u.com/home/m2u/common/login.do(aku pun tak tau macam mana boleh p web site ni). Sedangkan aku type Maybank kot.

Hari ni pegawai Maybank call, ckp duit tu x boleh nak dapatkan balik sebab scammer tu dah guna tuk topup online gaming.Dia kata klu ada balance, deorg cuba dapatkan.

Kalau korg kata xkan x perasan web site dia lain. The things is layout dia sama sebijik.Mana tahu Allah nak beri ujian, mungkin aku ada buat silap dan mungkin ada benda2 yg aku buat ada yg x betul. So Allah nak beri pengajaran.

Hasil tinjauan kami, laman tersebut sememangnya menyerupai tapak web sebenar Maybank2u.

Susulan itu, adalah penting untuk kita bertindak selangkah lebih ke hadapan dengan menyekat laman-laman mencurigakan di Internet. Berikut adalah cara untuk menyekat satu-satu laman web melalui Chrome dikongsikan Business Insider.

1. Google perkataan “block site extension”.

2. Klik “Block Site – Website Blocker for Chrome – Google Chrome” yang biasanya ditemukan pada carian teratas.

3. Klik kotak biru pada atas skrin tertera “Add to Chrome”.

4. Dalam tetingkap pop up, tekan “Add extension.”

Anda akan dapat melihat ikon perisai berwarna oren pada sudut atas kanan skrin anda. Klik ikon tersebut dan tekan ikon gear untuk tetapan.

Dalam tetapan BlockSite, setkan kata kunci dan pertimbangkan tetapan sekatan “Mod Kerja” berdasarkan masa.

Dari situ, anda sudah boleh mula menyekat laman mengikut langkah di bawah:

1. Dari laman tetapan BlockSite, klik “Block Sites” pada menu di sebelah kiri, kemudian masukkan alamat website yang ingin disekat pada bar sebelah kanan.

2. Pergi ke laman yang ingin disekat dan klik ikon perisai merah BlockSite, kemudian tekan “Block this site” pada tetingkap popup.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Saya Dah Jadi Macam Bibik Dalam Rumah Sendiri’ – Isteri Luah Rasa Kesal, Suami ‘Angkut’ Mak Bapa Tinggal Bersama Sepanjang Tempoh PKP

Salam semua. Di musim Covid-19 ini benar-benar menguji para suami isteri yang terperuk kuarantin di rumah. Makin senang gaduh, makin senang cari pasal.

Al kisah suami saya, entah kenapa dia boleh angkut mak ayahnya dari kampung datang ke Kuala Lumpur. Di awalan perancangan saya dah beritahu,

“Jangan dibawa orang tua datang ke sini. Elok-elok dah duduk di kampung, awak bawa ke sini kang kene Covid-19 menyesal tak guna.”

Tetapi nasihat tak diendahkan. Kesudahannya saya stuck dengan mak ayah dia di rumah kami sendiri apabila RMO dikuatkuasakan. Dah macam ada RMO dalam rumah sendiri.

Saya sepatutnya work from home jadi terbantut apabila mertua saya langsung tidak membantu. Ingatkan bolehlah tolong tengokkan anak bila suami on call, eh tidak. Anak menangis pun saya yang handle.

Di dapur pun langsung tidak membantu. Handphone melekat di tangan masing-masing. Tengok apa tak tahulah.

Orang tua main Facebook, aduhaiii buruk benar perangai. Kalau tak main handphone, tengok Netflix, tak pun tidur. Maklumlah WiFi free.

Remote TV macam dah jadi milik mereka, sampaikan anak-anak saya nak tengok kartun kegemaran pun tak merasa. Sedihnya rasa macam orang asing dalam rumah sendiri.

Bila saya dah siap masak, berpeluh-peluh hidang. Laju masing-masing meluru ke meja makan. Siap tanya, “Eh hidangan ni dah dibuat tiga hari lepas”.

Allahu dalam hati saya, dah lauk itu je yang ada dalam peti. Saya masak untuk satu hari terus yakni makan tengah hari sekalilah makan malam.

Means hidangan tu banyak jadi pandai-pandailah berjimat untuk makan malam sekali.

Sudahlah tidak membantu di dapur, pinggan mangkuk pun saya yang basuh, lauk makan malam pula dihabiskan.

Saya nak suap anak makan malam terkejut tengok tak ada langsung lauk ditinggalkan.

Orang mungkin boleh cakap, apa susah masak sajalah lauk lain. Yaaaa, memang boleh masak. Tapi takkanlah saya nak menggoreng lauk lain di waktu jam 8 malam tu.

Masa itulah nak kupas sayur ikan ayam pula ke?

Kecewanya saya rasa. Saya sendiri pun tak dapat nak makan malam sebab kehabisan lauk.

Suami mana tanya, saya dah makan ke belum. Yang dia pasti mak ayahnya ada sekali makan di meja bersamanya.

Suami pula seolah-olah macam buat bodoh langsung tak fikir perasaan penat lelah saya di dapur, di rumah, di bilik. Mak ayah dia bukanlah tua mana.

Saya masih menghormati mereka. Tapi kalau dah cawan minuman manis sendiri bersepah depan TV, dalam bilik, atas meja makan, saya naik fedup.

Nak dibiarkan nanti kang anak-anak pula terpecahkan cawan. Keropok makan bersepah atas karpet sekadar dipandang saja.

Allahuuu bila nak tamat Covid-19 ni. Saya letih, saya jadi tak ikhlas dalam membuat semua benda. Baju-baju mereka semua saya basuh dan sidaikan.

Saya dah seperti bibik baru dalam rumah sendiri. Saya keletihan sehingga saya tak mampu nak ukirkan senyuman.

Sehinggakan suami saya marahkan saya disebabkan muka ketat saya too obvious macam tak sukakan mak ayahnya.

Memang tak pandai saya nak menipu riak wajah ni. Kalau saya tak suka, baik saya masak lauk untuk diri sendiri dan anak-anak saja.

Suami siap maki saya dalam WhatsApp. Siap larang lepas ni saya tak dibenarkan lagi berjumpa mak ayah saya sendiri.

Diugutnya saya dilarang ke rumah parents sendiri atas sikap dingin saya. Memang tak boleh ke mana-mana pun saya ni, ada kawalan pergerakan kan? Makanya saya cuma buat video call sajalah dengan parent sendiri untuk lepaskan rindu.

Suami saya mungkin nampak bagus di mata parents dan adik beradik dia tapi bukan dengan isteri dan anak-anaknya. Hanya saya yang tahu baik buruk suami. Mak mertua saya sanjung tinggi suami.

Kononnya sanggup ambil mereka dari kampung di musim-musim Covid-19 ini. Tapi isteri dan anak-anak ibarat:

“Lantak kau situ. Yang penting mak ayah aku ade depan mata untuk aku tengok.”

Habis saya yang masih ada parents dia halang pula.

Kenapa wujud suami macam ni dalam dunia? Ya dia anak yang bagus, tapi dia bukan suami dan ayah yang baik untuk saya dan anak-anak.

Ya allah pulihkanlah Covid-19. Aku terlalu penat Ya Allah 😭.Maaf atas tulisan yang agak panjang tapi inilah luahan hati saya.


Sudah Lumrah Pemimpin Keluar Parti Bila Hilang Keyakinan – BUNG

KOTA KINABALU, 25 Feb : Sudah menjadi lumrah pemimpin atau ahli memilih untuk keluar parti kerana hilang keyakinan terhadap kepimpinan atau perjuangan parti, kata Timbalan Pengerusi I Gabungan Rakyat Sabah (GRS) Datuk Seri Bung Moktar Radin.

Timbalan Ketua Menteri Sabah itu berkata perkara ini tidak terkecuali dalam tindakan Ahli Dewan Undangan Negeri (ADUN) Sebatik Hassan A Gani Pg Amir daripada Parti Warisan Sabah (Warisan) yang mengumumkan keluar parti hari ini dan menyokong kerajaan negeri pimpinan GRS.

“Pemimpin dan ahli parti akan keluar jika hilang keyakinan kepada pemimpin dan perjuangan parti… kita tidak tahu ke arah mana YB (Yang Berhormat) ini, kita tunggu dan lihat dulu,” katanya ketika dihubungi Bernama melalui aplikasi Whatsapp hari ini.

Bung Moktar, yang juga Pengerusi Badan Perhubungan UMNO Sabah, berkata parti itu mengalu-alukan Hassan A Gani sekiranya beliau memilih untuk menyertainya, bagaimanapun prosedur kemasukan ke dalam parti perlu dipatuhi.

Hassan A Gani, dalam temu bual dengan Bernama, hari ini mengumumkan keluar Warisan atas alasan parti itu masih mengutamakan politik berbanding kesejahteraan rakyat.

Susulan tindakan Hassan A Gani menyokong GRS, gabungan itu yang dianggotai parti komponen Perikatan Nasional, Barisan Nasional dan Parti Bersatu Sabah kini memiliki sokongan 48 ADUN daripada keseluruhan 79 ADUN negeri tersebut. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dr Mahathir Letak Jawatan Perdana Menteri

SHAH ALAM – Perdana Menteri, Tun Dr Mahathir Mohamad dilaporkan baru menyerahkan surat peletakan jawatan kepada Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah sebentar tadi.

Peletakan jawatan ini dipercayai berkaitan dengan pergolakan politik yang berlaku dalam Pakatan Harapan (PH) sejak mesyuarat Majlis Presiden Jumaat lalu.

Sinar Harian difahamkan juga Jabatan Perdana Menteri akan mengeluarkan kenyataan dalam masa terdekat.


Bukan Kami Anjur Cabutan Bertuah Krismas, Tahun Baru, Kata Warisan

KIMANIS: Warisan menafikan menganjurkan majlis sambutan Krismas dan Tahun Baru di pekan Membakut dekat sini yang menyaksikan hadiah cabutan bertuah diberikan kepada pengunjung pada hari sama dengan penamaan calon pilihan raya kecil (PRK) Kimanis Sabtu.

Presiden parti itu, Shafie Apdal berkata, beliau tiada masalah sekiranya parti pesaing, Umno, mahu membuat laporan polis berhubung perkara itu.

Bagaimanapun katanya, beliau bersimpati dengan pihak penganjur yang berasa bersalah kerana memilih tarikh yang salah untuk mengadakan acara sambutan itu.

“Terserah kepada mereka (untuk buat laporan). Kita juga boleh buat laporan. Tetapi acara itu dianjurkan pihak tertentu,” katanya kepada pemberita selepas merasmikan penubuhan Warisan cawangan Kalatuan di sini, hari ini.

Shafie sebaliknya menasihatkan Umno supaya tidak mudah membuat dakwaan kerana mereka kini bersaing dalam pilihan raya an parti itu perlu memberi tumpuan mengatur kempen mereka.

Beliau berkata, Umno sudah tentu tidak mahu menimbulkan isu agama di Sabah.

Terdahulu naib presiden Warisan, Peter Anthony menjelaskan bahawa acara sambutan Krismas dan Tahun baru di pekan Membakut itu dianjurkan oleh masyarakat setempat di situ.

Katanya, kumpulan penganut Kristian tempatan mengutip dana untuk acara sambutan itu dengan menjemput ketua menteri sebagai tetamu kehormat.

Beliau berkata, langkah penganjur memberi hadiah cabutan bertuah adalah perkara biasa dan selalu diadakan dalam banyak majlis keraian di Sabah, termasuk pesta menuai pada pertengahan tahun.

Anthony berkata, tidak ada sesiapa pun dihalang daripada menyertai acara sambutan itu, termasuk ahli Umno jika mahu menghadirinya.

Katanya, beliau juga mendapat maklumat bahawa 2 hari lepas Umno memasuki Kampung Pimping dekat sini dan memberi sumbangan RM200 kepada penduduk.

Beliau berkata, insiden itu mungkin perlu disiasat oleh Suruhanjaya Pencegahan Rasuah Malaysia (SPRM).

Dalam pada itu, seorang pemimpin yang mendakwa merupakan penganjur acara itu menyindir Umno supaya tidak menghina tradisi penganut agama Kristian tempatan.

Peter Chang berkata, sambutan itu bukan satu acara politik, tetapi merupakan usaha bersama penduduk di Membakut.

Chang berkata, ia juga bertujuan mengucapkan terima kasih kepada ketua menteri kerana menambah cuti Krismas kepada 2 hari, iaitu 24 dan 25 Dis.

“Acara itu bukan anjuran Warisan maupun persatuan KDM Malaysia yang dipimpin oleh Anthony. Sebaliknya ia adalah usaha bersama komuniti penganut Kristian di Membakut,” katanya.

Portal Umno-online yang memetik timbalan presiden parti itu Mohamad Hasan berkata, Umno akan membuat laporan berkaitan cabutan bertuah pada majlis berkenaan yang berkebetulan dengan PRK Kimanis.

Ia berkata, insiden itu merupakan satu pelanggaran serius terhadap undang-undang pilhan raya.


Kerajaan PH berpegang pendirian tolak rasuah

SANDAKAN: Kejayaan terbesar kerajaan Pakatan Harapan (PH) adalah menumbangkan Barisan Nasional (BN) yang mengamalkan dasar rasuah.

Presiden PKR, Datuk Seri Anwar Ibrahim, berkata tidak banyak negara di dunia yang melakukan kejutan untuk membawa transformasi daripada sistem lama kepada yang baru dan kejayaan kerajaan PH itu menjadi sejarah penting.

Katanya, kerajaan PH juga akan berpegang kepada pendirian tidak menerima mana-mana menteri atau pemimpin yang melakukan rasuah atau cuma berminat untuk mendapatkan pangkat serta projek.

“Kalau ada mana-mana menteri atau pemimpin rasuah, kita janji mesti buang, jangan tunggu lagi. Itu kejayaan terbesar PH dan sekarang kita kena bangkit membantu rakyat yang susah tidak kira dia orang Cina, Melayu, India, Iban atau Kadazan.

“Jika anda mahu kerajaan lebih kuat, tukar dasar lama yang ‘corrupt’ (rasuah) kepada yang baru, kita perlu sokongan daripada semua rakyat dari Port Dickson ke Sandakan. Misi kita mesti bersatu padu dan kuat.

“Kalau Vivian (Vivian Wong Shir Yee) menang (dalam Pilihan Raya Kecil Parlimen Sandakan), ini juga akan menjadi dasarnya. Ini (dasar) perlu kita jaga kerana ia juga pendirian DAP,” katanya ketika berucap pada Ceramah Umum di Bandar Prima di sini, malam ini.

Anwar yang juga Ahli Parlimen Port Dickson, berkata PH baru setahun mengambil alih kerajaan dan perlu memperbetulkan masalah yang ditinggalkan kerajaan lama terutama bebanan hutang negara.

Sehubungan itu, katanya, rakyat perlu bersabar dan memberi peluang kepada PH untuk menangani setiap masalah termasuk isu keselamatan di Sabah bagi memastikan ekonomi rakyat di negeri ini mampu berkembang.

“Soal keselamatan, kalau boleh kita nak selesai dengan baik dan cepat. Kalau tak, ekonomi tak berkembang, perniagaan barter trade (tukar barang) kena jalan, keselamatan mesti diutamakan dan kita perlu pastikan tiada lagi penculikan dan rompakan.

“Saya janji akan cakap juga (isu soal keselamatan) dengan Menteri Pertahanan, Menteri Dalam Negeri dan Ketua Menteri untuk cuba cari jalan mempercepatkan (tangani) soal keselamatan,” katanya.

Anwar berkata, beliau yakin jika kerajaan terus setia dengan pendirian menolak amalan rasuah dan menunaikan segala janji kepada rakyat serta mengambil kira kepentingan semua kaum, PH akan terus disokong rakyat termasuk di Sandakan pada PRK berkenaan. – Berita Harian


Satu Maut, Pekerja Ladang Bakar Rakan Kritikal

BELURAN: Seorang lelaki maut, manakala seorang lagi kritikal selepas kedua-duanya terbakar dalam kejadian di sebuah rumah kongsi di Ladang Ribu Bonus, di sini, semalam.

Dalam kejadian kira-kira jam 1 tengah hari itu, mangsa berusia 29 tahun meninggal dunia 10 jam selepas kejadian akibat melecur teruk di anggota badan.

Seorang lagi mangsa yang juga suspek berusia 34 tahun dilaporkan masih kritikal.

Ketua Polis Daerah Beluran, Superintendan Kasim Muda, berkata pihaknya menerima laporan daripada penolong pengurus ladang di situ mengenai kejadian kebakaran rumah kongsi terbabit.

Katanya, siasatan awal mendapati suspek yang juga pekerja ladang dipercayai menyimbah petrol di ruang tamu rumah didiaminya bersama mangsa.

“Sejurus selepas itu, api marak dalam rumah kongsi berkenaan dan suspek bersama mangsa yang juga pekerja ladang warga Indonesia terbakar.

“Kejadian dilihat seorang saksi iaitu isteri kepada mangsa yang turut terbakar,” katanya dalam satu kenyataan hari ini.

Kasim berkata, pekerja ladang yang berada di lokasi kejadian membantu memadamkan api, sebelum suspek dan mangsa dikejarkan ke Hospital Duchess of Kent Sandakan dan dilaporkan cedera parah akibat melecur.

“Ketika rawatan, mangsa dilaporkan meninggal dunia kira-kira jam 11 malam pada hari kejadian, manakala suspek dilaporkan masih kritikal.

“Polis masih menyiasat motif kejadian dan kes disiasat mengikut Seksyen 302 Kanun Keseksaan kerana membunuh,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Dikecam Tempatkan Pondan Di Penjara Lelaki

JAKARTA: Kumpulan hak asasi di Indonesia menyelar tindakan polis menempatkan seorang transgender wanita di dalam sebuah penjara lelaki.

Personaliti media sosial, Millen Cyrus, 21, yang mempunyai lebih sejuta pengikut, sebelum itu ditahan bersama-sama dengan seorang rakan lelaki pada hujung minggu, lalu, kerana disyaki memiliki dadah di sini,

Cyrus memberitahu media pada minggu ini bahawa dia berharap supaya dipindahkan dari penjara lelaki.

Pihak berkuasa menegaskan bahawa Cyrus diletak di sel bersendirian berdasarkan keterangan jantina pada kad pengenalan diri yang menyatakan dia adalah lelaki.

“Status jantina di dalam kad pengenalan suspek, adalah lelaki,” kata jurucakap polis Jakarta, Yusri Yunus.

“Bagaimanapun, mengambil kira faktor lain (pihak berkuasa memutuskan) untuk meletakkannya di dalam sel berasingan dan secara bersendirian,” katanya.

Dua tahun lalu, polis di Aceh menjadi tajuk utama berita apabila memalukan sejumlah transgender wanita apabila membotakkan kepala mereka dan memaksa kumpulan itu bercakap dengan suara garau. – Agensi


India Juara Piala Thomas, Tundukkan Indonesia 3-0

India secara rasminya dinobat sebagai juara Piala Thomastahun ini setelah menundukkan Indonesia dengan kemenangan bersih 3-0 sebentar tadi.

Difahamkan, kejayaan India selaku juara dalam Piala Thomas kali ini adalah merupakan kali pertama dalam sejarah.

Perlawanan badminton sebentar tadi menyaksikan Jonatan Christie terpaksa berputih mata selepas ditewaskan Srikanth Kidambi dengan mata 15-21 dan 21-23.

“Tahniah kepada India! Piala Thomas yang pertama buat India!” lapor kenyataan ringkas di laman Twitter Badminton Talk sebentar tadi.


Club Med Labur RM400 Juta Bina Resort Di Kuala Penyu

KOTA KINABALU: Syarikat peneraju industri resort dan percutian terkemuka dunia yang bertaraf lima bintang, Club Med melabur sebanyak RM400 juta untuk membina resort pertamanya di Borneo yang terletak di Kampung Tanjung Aru, Kuala Penyu.

Resort berkenaan adalah yang pertama milik Club Med dikategorikan sebagai Bangunan Hijau kerana  menepati piawaian Kaedah Penilaian Alam Sekitar Berasaskan Pembinaan Bangunan (BREEAM) dan akan dibangunkan oleh Golden Sands Beach Resort City Sdn. Bhd. (GSBR).

Ketua Menteri, Datuk Seri Mohd. Shafie Apdal berkata, pembinaan resort berkenaan akan menjadi pemangkin kepada kemajuan pembangunan Kuala Penyu serta menjana ekonomi di situ dengan adanya kira-kira 400 peluang pekerjaan baharu.

“Pembangunan begini akan mengubah landskap Kuala Penyu yang dulu tidak terkenal kerana Club Med ini bukan sahaja di Malaysia, malah terkenal di seluruh dunia.

“Sudah pasti dengan ini akan ada pembangunan di kawasan ini, bukan hanya nelayan, petani tetapi penduduk akan terima manfaat, saya yakin selepas ini kemudahan jalan raya, bekalan elektrik dan bekalan air akan kita tambah baik kerana sudah tentu ramai pelancong datang,” katanya ketika berucap sempena majlis pecah tanah resort berkenaan hari ini.

Yang turut hadir, Timbalan Ketua Menteri, Datuk Christina Liew; Ketua Pegawai Eksekutif Club Med (Resort Asia Pasifik) dan Pengarah Urusan GSBR, Peter Wong Liang Sang.

Resort yang dijangka siap pada tahun 2022 itu adalah yang kedua miik Club Med selepas Club Med Cherating Beach Resort di Pahang.

Ketua Menteri berkata, pembinaan resort itu penting untuk mewujudkan pembangunan seimbang di negeri ini agar tidak tertumpu di kawasan bandar semata-mata sehingga menyebabkan penduduk kampung terpaksa berhijrah.

Katanya, sudah terlalu lama dasar kerajaan sebelum ini yang hanya memberikan fokus kepada pembangunan di bandar-bandar utama, justeru dasar kerajaan pada hari ini adalah membawa sesuatu kepada penduduk kampung terutama pembangunan yang mampu meningkatkan taraf hidup mereka.

“Kita tidak mahu Kota Kinabalu sahaja membangun, kita tidak mahu Tawau atau Sandakan sahaja membangun tetapi kita mahu daerah kecil seperti Kuala Penyu juga dibangunkan, kalau hanya tumpukan bandar maka orang kampung akan ke bandar, tiada ertinya kita hantar anak-anak belajar universiti di luar tetapi habis belajar kerja juga di luar.

“Sudahlah tiga empat tahun bila habis terpaksa juga kerja di luar, jadi ini merupakan satu konsep baharu iaitu pendekatan kita memastikan supaya kemudahan itu kita bawa ke kampung-kampung,” katanya.


Kedai Serbaneka Tanpa Pekerja Manusia Diterima Baik Di Kota Kinabalu

KUALA LUMPUR: Kedai serbaneka tanpa pekerja manusia mungkin agak baharu di Malaysia, tetapi jangan terkejut kerana konsep itu sudah ada di sini termasuk empat kedai di Kota Kinabalu, Sabah, yang telah dikunjungi lebih 10,000 pelanggan untuk membeli-belah, terima kasih kepada EzyBox.

Tiga pengasas bersama EzyBox Allen Tsang, 37, John Lee, 26, dan Chan Jie Yang, 29, semasa melancong ke China dua tahun lepas, kagum dengan populariti kedai serbaneka automatik itu lalu memutuskan untuk menjadi antara pelopor konsep berkenaan di tanah air.

“Walaupun terdapat kebimbangan bahawa pembangunan di Kota Kinabalu tidak sepantas Kuala Lumpur untuk memastikan konsep itu dapat dilaksanakan, tetapi agak mengejutkan apabila golongan muda dan pelancong yang datang ke Sabah kerap mengunjungi kedai kami kerana mereka tahu bagaimana untuk menggunakannya,” kata Tsang.

Beliau berkata pelanggan hanya perlu ada akaun Wechat untuk memasuki kedai, membuat bayaran menerusi aplikasi e-wallet dan mengimbas produk melalui Teknologi Identifikasi Frekuensi Radio (RFID) untuk mengesahkan pembayaran sebelum membuka pintu untuk keluar.

“Ada orang kata ia terlalu maju dan sukar untuk digunakan, tetapi China telah melakukannya dan mereka telah mengaplikasikan konsep tanpa tunai sejak bertahun-tahun yang lalu. Sekiranya kita ingin menjadi negara maju, kita perlu mula mendidik orang ramai untuk menggunakan kaedah tanpa tunai,” katanya.

EzyBox yang dimiliki oleh IFS Technology Sdn Bhd, mungkin bukan kedai serbaneka tanpa pekerja manusia pertama di Malaysia, tetapi yang pertama untuk mengekalkan model perniagaan mereka dan memperluas rangkaian kedai serbaneka mudah alih itu.

Tsang berkata mereka bermula setahun lepas dengan empat pekerja dan pada masa ini mempunyai 15 pekerja yang bertanggungjawab menjaga kesemua empat kedai serbaneka di Kota Kinabalu.

“Menyewa kedai dan menggaji pekerja di Kuala Lumpur boleh menelan kos lebih RM10,000 sebulan tetapi di Kota Kinabalu, kami berjaya mengusahakan sebuah kedai bersaiz 180 ke 200 kaki persegi dengan kos kurang daripada RM5,000. Jadi perbelanjaan kami rendah tetapi keuntungan sama seperti kedai serbaneka tradisional,” katanya.

Jualan utama EzyBox adalah makanan ringan dan minuman yang diimport dari China, Jepun, Korea Selatan, Amerika Syarikat, Jerman dan United Kingdom dengan harga berpatutan.

Menggunakan konsep kedai serbaneka tanpa pekerja manusia, orang ramai pastinya tertanya-tanya – sekiranya tiada kakitangan di kedai 24 jam itu, bagaimana mereka berhadapan dengan kes kecurian dan rompakan?

“Berbeza daripada kedai tradisional, sistem EzyBox disepadukan dengan aplikasi mobil, jadi kami akan tahu identiti pelanggan yang masih belum membayar item yang dibeli. Jadi, langkah keselamatan ini lebih memudahkan kami untuk menangkap pencuri,” katanya.

Selain itu, Tsang berkata EzyBox mempunyai empat kakitangan khidmat pelanggan profesional yang bekerja sepanjang masa bagi membantu pelanggan.

Malah, dengan adanya akses rakaman kamera litar tertutup (CCTV) di kedai menerusi telefon pintar, lebih mudah untuk mereka memantau keadaan di dalam kedai, katanya.

Beliau percaya dengan adanya teknologi canggih itu akan membuatkan kedai serbaneka itu lebih selamat sekali gus mengurangkan peluang untuk dirompak.

Kejayaan EzyBox di Kota Kinabalu telah mendorong Tsang dan rakannya untuk mengembangkan perniagaan mereka di Rekascape, Cyberjaya dengan kedai tanpa tenaga kerja manusia pertama akan dilancarkan bulan hadapan.

Mereka juga merancang untuk membuka dua lagi kedai serbaneka konsep serupa di Universiti Malaysia Sabah (UMS) termasuk kedai alat tulis pertama tanpa pekerja manusia.

Ditanya sama ada warga Kuala Lumpur akan merasai pengalaman membeli-belah di kedai serbaneka automatik itu, Tsang berkata mereka memerlukan lebih masa kerana sudah ada beberapa kedai sedemikian di ibu kota yang diusahakan pihak lain tetapi perkembangannya kurang memberangsangkan setakat ini.

“Sudah tentu bukan mudah untuk mendidik orang ramai supaya mengimbas dan membayar menggunakan telefon pintar mereka, tetapi kita perlu mengambil langkah pertama dalam menjadikan masyarakat tanpa tunai, satu realiti.

“Kita boleh lakukan banyak perubahan pada masa hadapan, anda juga boleh memiliki kedai perkasasan, perabot rumah atau pakaian tanpa pekerja manusia, ini akan mewujudkan lebih banyak peluang pekerjaan. Saya percaya satu hari nanti konsep kedai sebegini akan menjadi satu kebiasaan,” katanya.


Indonesia kebumi lebih 1,000 mayat, rayu bantuan antarabangsa

PALU (INDONESIA) : Pasukan sukarelawan mula menggali kubur bagi mengebumikan lebih daripada 1,000 mayat, korban tsunami dan gempa bumi di Sulawesi minggu lalu dan pada masa sama, merayu bantuan antarabangsa.

Bencana alam bukan perkara asing di Indonesia dan negara itu mahu membuktikan bahawa mereka mampu menangani malapetaka berkenaan yang meragut 832 nyawa setakat ini.

Empat hari sudah berlalu dan beberapa kawasan terpencil masih tidak dapat dihubungi untuk menyalurkan bantuan, sekali gus menyukarkan kerja-kerja menyelamat berikutan jentera berat tidak dapat dibawa masuk bagi menyelamatkan mangsa, selain bekalan perubatan yang semakin berkurangan.

Senario yang semakin memburuk itu memaksa Presiden Joko Widodo membuka pintu kepada puluhan agensi bantuan antarabangsa dan pertubuhan bukan kerajaan untuk membantu kerja-kerja menyelamat.

‘Malam tadi Presiden Jokowi memberi kebenaran kepada kami untuk menerima bantuan antarabangsa bagi kerja-kerja menyelamat pada kadar segera,” kata pegawai kanan kerajaan, Tom Lembong di Twitter sambil meminta pihak berkenaan menghubungi beliau secara langsung di media sosial itu atau menerusi email.

Pihak berkuasa khuatir jumlah kematian akan meningkat secara mendadak untuk tempoh beberapa hari lagi dan bersedia untuk menerima kemungkinan yang lebih buruk.

Sementara itu di Poboya, sebuah kawasan berbukit berhampiran Palu, pasukan sukarelawan menggali kubur sepanjang 100 meter untuk mengebumikan semua mayat dan diarahkan supaya bersiap sedia menyemadikan 1.300 mangsa yang maut.

“Pihak berkuasa kini dalam keadaan sangat terdesak untuk mengawal jangkitan penyakit akibat keadaan mayat yang semakin mereput dan mengisytiharkan tempoh darurat selama 14 hari.


Covid-19: 3,361 Kes Baharu, 18 Kematian Hari ini

Kuala Lumpur: Sebanyak 3,631 kes baharu positif Covid-19 direkodkan hari ini menjadikan jumlah keseluruhan penularan wabak itu bertambah kepada 176,180 kes dengan kebolehjangkitan 42,814 kes.

Ketua Pengarah Kesihatan Tan Sri Dr Noor Hisham Abdullah berkata, daripada jumlah itu, enam kes import dan 3,625 kes penularan tempatan.

“Selangor melaporkan kes harian baharu tertinggi iaitu sebanyak 782 kes diikuti Sabah sebanyak 453 kes dan Kuala Lumpur sebanyak 435 kes.

“Sebanyak 2,554 kes pulih dilaporkan hari ini, menjadikan jumlah kumulatif kes pulih di negara ini sebanyak 132,706 (75.3 peratus),” katanya dalam satu kenyataan, hari ini.

Selain itu, katanya, terdapat 251 pesakit Covid-19 dirawat di unit rawatan rapi (ICU) dengan 102 daripadanya memerlukan bantuan pernafasan.

Beliau berkata, kes kematian pada hari ini adalah 18 kes terdiri 17 tempatan dan seorang bukan warganegara menjadikan jumlah kumulatif kes kematian sebanyak 660 kes iaitu 0.37 peratus.

“Kes kematian pada hari ini membabitkan sembilan kes dari Selangor, tiga kes dari Sabah, dua kes dari Wilayah Persekutuan Kuala Lumpur, dua kes dari Sarawak dan masing-masing satu kes dari Johor dan Pulau Pinang.

“Kementerian Kesihatan Malaysia (KKM) mengucapkan takziah kepada semua ahli keluarga mereka,” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Warga Britain, Isteri Diculik Di Selatan Filipina

MANILA – Seorang warga Britain, Allan Hyrons dan isterinya, Welma Paglinawan-Hyrons yang merupakan rakyat tempatan diculik dalam kejadian terbaru di selatan Filipina yang dikuasai beberapa kumpulan bersenjata termasuk Abu Sayyaf.

Sekumpulan lelaki bersenjata dipercayai menculik pasangan tersebut di resort milik mereka di bandar Tukuran, Zamboanga Del Sur pada jam 6.50 petang (waktu tempatan) kelmarin.

Lelaki yang mempunyai dua kerakyatan itu telah mengendalikan beberapa perniagaan sejak 2013.

Jurucakap pihak berkuasa, Mejar Helen Galvez berkata, dua suspek mendaftar masuk ke resort mereka sehari sebelum penculikan itu berlaku.

“Pasangan itu memiliki banyak hartanah dan perniagaan. Jadi mereka tidak kekal di suatu tempat. Kedua-dua suspek terbabit menunggu pasangan terbabit tiba di resort itu sebelum menculik mereka,” katanya.

Beberapa lelaki bersenjata lain turut memasuki resort tersebut dan memaksa pasangan terbabit menaiki dua motobot dan menuju ke dua arah tidak jelas.

Difahamkan operasi mencari telah diselaraskan bersama polis dan pihak berkuasa masih belum mengenal pasti kumpulan yang mendalangi insiden penculikan tersebut. – Agensi


Bernardo Linus Jaguh Pertama Ultra Maraton Labuan 2019

LABUAN: Pelari jarak jauh Sabah, Bernardo Linus, berjaya menungguli larian sukan lasak 50 kilometer pada pertandingan Ultra Maraton Labuan 2019 yang pertama, di sini hari ini.

Bernardo melakukan pencapaian terbaik peribadi dengan mencatatkan masa empat jam 26 minit dan 41 saat manakala pelari tempatan, Rekon Sikun Rcon muncul naib juara dengan catatan masa 4:48:50s, dikuti Jifree Pulok dengan masa 4:57:26s.

“Perlumbaan ini diatur untuk menguji sejauh mana kemampuan diri. Saya hanya meneruskan cabaran sehingga sampai ke garisan penamat,” kata Bernardo, yang berhasrat untuk mencipta lebih banyak kejayaan dalam acara ultra maraton tahun depan.

Dalam kategori terbuka 24km, pelari Malaysia, Bungsu Umar berjaya menungguli acara itu dengan masa 2:04:12s dikuti pelari wanita dari Kanada, Kathryn Deuerlein (2:13:05s) manakala seorang pelari negara, Hamsir Hamid menghuni tempat ketiga dengan masa 2:18:12s.

Acara maraton antarabangsa itu, anjuran Avta Sports Sdn Bhd., disertai 739 pelari yang mengambil bahagian dalam tiga kategori iaitu 50km, 24km dan 13km.


Projek Lebuhraya Pan Borneo Sabah Catat Kemajuan Fizikal 22 Peratus

KUALA LUMPUR: Kementerian Kerja Raya memaklumkan projek pembinaan Lebuhraya Pan Borneo (LPB) Sabah setakat 31 Disember lalu, mencatat kemajuan fizikal 22 peratus secara keseluruhan bagi 12 pakej asal dan akan siap sepenuhnya secara berfasa selewat-lewatnya Jun 2023.

Kementerian itu dalam kenyataan hari ini turut menyatakan bahawa tiga pakej tambahan yang baharu juga dijangka siap akhir 2023.

“Tempoh pelaksanaan 12 kontrak itu mengalami sedikit kelewatan berbanding tempoh siap asal (Jun 2022) disebabkan isu proses pengambilalihan balik tanah dan halangan di tapak pembinaan serta isu tempoh transisi atau pertukaran kaedah pelaksanaan projek daripada Rakan Pelaksana Projek (PDP) kepada kontrak konvensional,” jelas kenyataan itu.

Ia menegaskan projek LPB Sabah tetap diteruskan pelaksanaannya walaupun setelah kerajaan menamatkan PDP pada 21 September lalu.

Kementerian memaklumkan bahawa pelaksanaan projek itu kini telah ditukar kepada kaedah konvensional kontrak Jabatan Kerja Raya (JKR) iaitu di bawah seliaan JKR Sabah sebagai Penguasa Projek, dan melalui kaedah itu kerajaan akan memperoleh penjimatan kira-kira RM1.2 bilion berbanding kaedah asal PDP.

“Hasil penjimatan berkenaan antara lain membolehkan kerajaan meluluskan tiga pakej tambahan berbanding 12 pakej asal yang sedang dilaksanakan, iaitu membabitkan laluan dari persimpangan Beluran ke Telupid bernilai RM1 bilion yang dijangka ditender pada Mac 2020,” menurut kenyataan itu.

Di samping komitmen untuk meneruskan 15 pakej projek LPB Sabah itu, kerajaan juga telah meluluskan projek membina Lebuhraya TransBorneo menghubungkan Sabah, Sarawak dan Kalimantan.

Fasa satu projek itu menghubungkan Kalabakan, Sabah dengan Simanggaris, Indonesia akan dilaksana tahun ini dengan kos RM600 juta.

Projek berkenaan diumumkan ketika sesi pembentangan Belanjawan 2020 pada Oktober 2019.

“Sebagaimana projek LPB di Sarawak, kos pelaksanaan projek LPB Sabah di samping projek jalan lain di kedua-dua negeri itu akan ditanggung sepenuhnya oleh Kerajaan Persekutuan,” menurut kenyataan itu.

Ini termasuk projek Lebuhraya TransBorneo dan projek Sarawak Sabah Link Road yang telah diluluskan kerajaan, yang mana tiada tol akan dikenakan kepada pengguna.

“Pembinaan jalan-jalan utama tanpa tol di kedua-dua negeri itu adalah antara iltizam dan tekad kerajaan bagi memastikan pembangunan sosioekonomi lebih baik dapat dinikmati rakyat di Sabah dan Sarawak,” jelas kenyataan itu.

Kenyataan itu dikeluarkan bagi mengulas dakwaan bahawa projek LPB Sabah terhenti dan tiada sebarang kemajuan. – BERNAMA


Perintah Berkurung Esszone Dilanjutkan Sehingga 24 Feb

KOTA KINABALU: Perintah berkurung di kawasan perairan tujuh daerah dalam Zon Selamat Timur Sabah (ESSZONE) yang berakhir esok, dilanjutkan sehingga 24 Februari depan.

Pesuruhjaya Polis Sabah Datuk Idris Abdullah berkata, perintah berkurung itu meliputi perairan Tawau, Semporna, Kunak, Lahad Datu, Kinabatangan, Sandakan dan Beluran.

Katanya, orang ramai yang tinggal di kawasan berkenaan dilarang menghampiri atau berada di kawasan diisytihar antara 6 petang hingga 6 pagi.

“Perintah ini diteruskan bagi memastikan kawasan perairan berkenaan tidak diceroboh pengganas yang mengancam keselamatan penyelidik antarabangsa yang menjalankan penyelidikan dan pelancong asing yang melawat pulau peranginan.

“Maklumat mendedahkan kumpulan yang menjalankan kegiatan Kidnapping For Ransom (KFR) dan kumpulan Abu Sayaf masih cuba menceroboh ke kawasan ini untuk melakukan penculikan dan lain-lain jenayah rentas sempadan,” katanya dalam kenyataan hari ini.

Idris berkata, perintah berkurung itu juga bagi menjamin keselamatan dan kesejahteraan rakyat Sabah yang menjadi pengguna perairan dan rakyat berada di kawasan daratan ESSZONE.

Katanya, ia juga akan memudahkan penguatkuasaan dan pemantauan terhadap pergerakan bot serta menimbulkan rasa selamat serta yakin kepada pengusaha chalet dan nelayan dengan kehadiran pasukan keselamatan.

“Saya juga memberi kuasa kepada semua Ketua Polis Daerah di ESSZONE bagi mengeluarkan permit kepada pemohon yang layak bagi tujuan aktiviti perikanan atau ada keperluan mendesak untuk melalui kawasan perintah berkurung itu,” katanya. – AsiaTimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Cecair Nyah Kuman Tak Hapus Covid-19 – WHO

GENEVA: Menyembur cecair nyah kuman di jalan raya yang dilakukan di beberapa negara tidak akan menghapuskan Covid-19, malah boleh menimbulkan risiko kesihatan, kata Pertubuhan Kesihatan Sedunia (WHO).

Dalam dokumen berkaitan pembersihan dan proses nyahkuman permukaan, WHO berkata, langkah berkenaan tidak berkesan.

“Menyembur atau mengasapkan ruang luar seperti jalan raya atau pasar tidak dianjurkan untuk membunuh virus Covid-19 atau patogen lain kerana pembasmi kuman akan menjadi aktif disebabkan kotoran atau serpihan,” katanya.

Ia berkata, jalan raya dan laluan pejalan kaki tidak dianggap ‘takungan jangkitan’ Covid-19 sambil menambah menyembur nyah kuman mungkin ‘membahayakan kesihatan manusia’.

Dokumen itu turut menegaskan menyembur individu dengan cecair nyahkuman ‘tidak digalakkan dalam apa juga keadaan.’

“Ini boleh membahayakan fizikal dan psikologi seseorang dan tidak akan mengurangkan risiko orang yang terjangkit dari menjangkiti orang lain menerusi titisan atau kontak,” katanya. – Agensi


Polis Sandakan Tahan Dua Lelaki Dipercayai Pengedar Dadah

SANDAKAN: Polis menahan dua lelaki berhampiran sebuah pasaraya di Indah Jaya di sini dan merampas merampas kira-kira 1.05 kg dadah jenis syabu bernilai RM52,500 yang dipercayai untuk diedar di daerah ini, Isnin lepas.

Ketua Polis Sandakan ACP Mohd Azhar Hamin berkata suspek masing-masing berumur 30-an yang berasal dari Lahad Datu itu ditahan pada kira-kira pukul 8.40 malam, selepas polis menemui dadah berkenaan dalam satu paket plastik berwarna hijau.

Beliau berkata semasa ditangkap, seorang daripada lelaki itu sedang memegang satu bungkusan plastik hitam manakala seorang lagi di dalam kereta, dan selepas diperiksa polis menemui satu paket plastik berwarna hijau dalam bungkusan plastik berkenaan.

“Apabila paket plastik hijau itu dibuka, di dalamnya didapati berisi ketulan-ketulan hablur disyaki dadah jenis methamphetamine atau syabu,” katanya pada sidang akhbar di sini hari ini.

Katanya kedua-dua lelaki itu direman sehingga 19 Mac ini bagi membantu siasatan di bawah Seksyen 39B Akta Dadah Berbahaya kerana mengedar dadah, yang boleh membawa hukuman gantung jika sabit kesalahan.

Menurutnya kes itu merupakan kedua terbesar direkodkan di Sandakan tahun ini selepas seorang lelaki warga Filipina berumur 30-an ditahan dengan 2.1 kg syabu di Batu 3 di sini pada 1 Mac lepas.

Sementara itu, Mohd Azhar berkata polis Sandakan berjaya menyelesaikan 34 kes jenayah di daerah ini sejak awal bulan lepas sehingga pertengahan bulan ini melibatkan nilai rampasan berjumlah RM119,710 dan penahanan sembilan individu atas pelbagai kesalahan.

Beliau berkata antara kes besar yang diselesaikan dalam tempoh itu ialah kejayaan menyelesaikan 18 kes pecah rumah yang melibatkan nilai kerugian berjumlah RM41,690, susulan penahanan seorang lelaki tempatan berumur 40 tahun.

Menurutnya semua kes itu yang berlaku di Taman Sejati Ujana dan Taman Wijaya di Batu 7 di sini. – BorneoToday


Pemandu Maut Dihempap Kenderaan Sendiri

KOTA KINABALU: Seorang pemandu maut selepas kenderaannya terjunam ke dalam gaung setinggi 15 meter di Kampung Kiambalang, Kionsom, di sini, malam tadi.

Dalam kejadian kira-kira jam 8 malam itu, kenderaan dipandu mangsa berusia 56 tahun terbabit turut hampir merempuh sebuah rumah yang berada di bawah bukit berkenaan.

Mangsa juga dipercayai terhumban keluar sebelum dihempap oleh kenderaannya sendiri.

Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah berkata, pihaknya menerima panggilan kecemasan pada jam 8.04 malam.

Katanya, sepasukan 16 anggota dan pegawai dikerah ke lokasi kejadian bersama sebuah jentera dan van Unit Bantuan Perkhidmatan Kecemasan (ERMS).

“Sebaik tiba di lokasi kejadian, pasukan operasi mendapati kejadian hanya membabitkan seorang lelaki yang memandu pacuan empat roda jenis Toyota Hilux.

“Operasi mengeluarkan mangsa yang tersepit segera dijalankan dan lelaki terbabit disahkan meninggal dunia oleh pasukan paramedik di lokasi kejadian,” katanya dalam kenyataan media yang dikeluarkan, hari ini.

Menurutnya, mayat mangsa kemudiannya diserahkan kepada pihak polis untuk tindakan selanjutnya.

Katanya, pemeriksaan sekitar lokasi dijalankan bagi memastikan tiada kemerbahayaan lain sebelum operasi ditamatkan pada jam 9.30 malam. – AsiaTimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost